(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΗ΄

Δευτέρα 13 Μαρτίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τρίτης 14 Μαρτίου 2017, σελ.
2. Συζήτηση επικαίρων ερωτήσεων και αναφορών - ερωτήσεων:
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με τους εργαζόμενους και αυτοαπασχολούμενους με Δελτία Παροχής Υπηρεσιών, σελ.
 ii. σχετικά με την «υποβάθμιση των Υπηρεσιών του Ενιαίου Φορέα Κοινωνικής Ασφάλισης (ΕΦΚΑ) της Ναυπάκτου», σελ.

 iii. σχετικά με τις «νέες περικοπές συντάξεων στους συνταξιούχους, αγρότες και μη, που απασχολούνται σε αγροτικές εκμεταλλεύσεις», σελ.
 β) Προς τον Υπουργό Εσωτερικών, σχετικά με τη χορήγηση στεγαστικής συνδρομής για την αποκατάσταση ζημιών στο Δήμο Αλοννήσου δεν θα συζητηθεί λόγω αναρμοδιότητας, σελ.
 γ) Προς τον Υπουργό Υγείας:
 i. σχετικά με το Πολυδύναμο Περιφερειακό Ιατρείο της Τήλου, σελ.
 ii. σχετικά με τις «καταγγελίες για υψηλά ποσοστά καισαρικών τομών στην Ελλάδα χωρίς ιατρική αιτιολόγηση», σελ.

ΠΡΟΕΔΡΕΥΩΝ

ΚΟΥΡΑΚΗΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΟΥΡΑΚΗΣ Α. , σελ.

Β. Επί των επικαίρων ερωτήσεων και της ερώτησης:
ΔΗΜΑΡΑΣ Γ. , σελ.
ΔΗΜΟΣΧΑΚΗΣ Α. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.

ΚΕΓΚΕΡΟΓΛΟΥ Β. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΞΑΝΘΟΣ Α. , σελ.
ΠΕΤΡΟΠΟΥΛΟΣ Α. , σελ.
ΣΑΝΤΟΡΙΝΙΟΣ Ν. , σελ.
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΠΗ΄

Δευτέρα 13 Μαρτίου 2017

Αθήνα, σήμερα στις 13 Μαρτίου 2017, ημέρα Δευτέρα και ώρα 18.07΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΑΝΑΣΤΑΣΙΟΥ ΚΟΥΡΑΚΗ**.

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, αρχίζει η συνεδρίαση.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 574/7-3-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους και αυτοαπασχολούμενους με δελτία παροχής υπηρεσιών.

Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Τον λόγο έχει ο κ. Νικόλαος Καραθανασόπουλος για να αναπτύξει την ερώτησή του για δύο λεπτά.

Έχετε τον λόγο, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Τελικά, κύριε Υπουργέ, καταφέραμε να τη συζητήσουμε αυτήν την επίκαιρη ερώτηση μετά από αρκετό καιρό. Βέβαια, ποτέ δεν είναι αργά.

Η ουσία ποια είναι; Ότι μέσα από τη διαδικασία και τον νόμο Κατρούγκαλου επί της ουσίας οδηγηθήκαμε στο να ξεθεμελιωθεί τελείως ο κοινωνικός χαρακτήρας της ασφάλισης και να μετατραπεί πλέον σε ατομική ευθύνη στο πλαίσιο της ανταποδοτικότητας μέσα από την αύξηση του χρόνου εργασίας, τις υπέρογκες αυξήσεις στις εισφορές των εργαζομένων, τη μείωση των συντάξεων και των παροχών, την απαλλαγή επί της ουσίας του κράτους και της εργοδοσίας από το λεγόμενο μη μισθολογικό κόστος και, βεβαίως, την τεράστια μείωση του ποσοστού αναπλήρωσης.

Σήμερα δεν είναι άστοχο να πούμε ότι τα δυο τρίτα ουσιαστικά του εισοδήματος των αυτοαπασχολούμενων είναι οι εισφορές και η φορολογία. Οι αυτοαπασχολούμενοι καλούνται να πληρώσουν το 38% του εισοδήματός τους για ασφάλιση, με αποτέλεσμα πολλοί απ’ αυτούς να είναι ανασφάλιστοι, να κλείνουν τα βιβλία και με τη φορολογία να φτάνει στο 60%. Ακόμα και άνεργοι υποχρεούνται να πληρώσουν 2.800 ευρώ τον χρόνο, ενώ το ΚΕΑΟ προχωράει πλέον και σε κατάσχεση για ποσά χρωστούμενα κάτω των 5.000 ευρώ.

Επί της ουσίας και με την πολιτική σας και με τις διάφορες εγκυκλίους νομιμοποιείτε αυτό το παράνομο καθεστώς του δελτίου παροχής υπηρεσιών για τους εργαζόμενους με μπλοκάκι, όπως έχει καθιερωθεί να λέγεται, και το μετατρέπεται μάλιστα σε μια επίσημη μορφή εξαρτημένης εργασίας, αντί να την απαγορεύσετε. Πετάτε επί της ουσίας το μπαλάκι στους εργαζόμενους για να αποδείξουν ότι δεν είναι ελέφαντες, δηλαδή για να αποδείξουν ότι δεν είναι μισθωτοί εργαζόμενοι. Και καταλαβαίνετε πολύ καλά και τις πιέσεις και τους εκβιασμούς που ασκούνται από την εργοδοσία.

Μάλιστα, υπάρχουν και σχέδια συμβάσεων έτοιμα από τους εργοδότες, από τους μεγάλους ομίλους, για να μην θεωρηθούν αυτοί οι εργαζόμενοι μισθωτοί και για να μην απαιτήσουν την εργοδοτική εισφορά. Αυτό δεν το κάνουν μόνο οι ιδιώτες αλλά και η ΕΛΣΤΑΤ, όπως έχει καταγγελθεί, με αποτέλεσμα να μειώνεται αυτός ο πενιχρός μισθός κατά 20%.

Ως Κομμουνιστικό Κόμμα Ελλάδας, αυτό το οποίο ρωτάμε στην επίκαιρη ερώτηση είναι εάν σκέφτεται η Κυβέρνηση, κάτι που βεβαίως δεν το πιστεύουμε, να αποσύρει τον νόμο Κατρούγκαλου –αυτός είναι άλλωστε ο στόχος του κινήματος των εργαζομένων- και ποια μέτρα θα πάρετε για να καταργήσετε την άτυπη μορφή της μισθωτής εργασίας, δηλαδή των εργαζομένων με μπλοκάκια.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο, Βουλευτή του Κομμουνιστικού Κόμματος Ελλάδας.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος για την πρωτολογία του.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Καραθανασόπουλε, το ενδιαφέρον σας για τους εργαζόμενους που εργάζονταν σε συνθήκες εξαρτημένης εργασίας στην πραγματικότητα, αλλά αυτή η σχέση υποκρύπτονταν υπό το χαρακτήρα του ελεύθερου επαγγελματία που υποδήλωναν τα λεγόμενα «μπλοκάκια», είναι ένα πρόβλημα το οποίο θέλαμε να αντιμετωπίσουμε.

Από την άποψη, λοιπόν, των κινήτρων είμαστε στην ίδια αφετηρία. Και εσείς που ρωτάτε και εμείς που νομοθετήσαμε αυτήν τη διάταξη. Κατά πόσο θα έχει θετικά αποτελέσματα η διάταξη αυτή είναι κάτι που θα κριθεί. Μας ενδιαφέρει να αντιμετωπίσουμε την κρυμμένη υπό τον μανδύα του ελεύθερου επαγγελματία εξαρτημένη εργασία, διότι δεν είναι μόνο οι εισφορές που στην πραγματικότητα μετακυλούσαν στον μισθωτό μέσα από αυτήν την επινόηση του ελεύθερου επαγγελματία υπό το μανδύα του επαγγελματία με μπλοκάκι, αλλά είναι ότι έχανε και άλλα δικαιώματα αυτός ο εργαζόμενος. Έχανε το δικαίωμα στη λήψη αποζημίωσης και στις άλλες πρόσθετες παροχές που έχουν οι μισθωτοί.

Πρέπει να αναγνωρίσετε σε αυτή την επιλογή μας της νομοθετικής ρύθμισης της απασχόλησης που λέγεται «μπλοκάκι» μια τέτοια πρόθεση, δηλαδή να αντιμετωπίσουμε μια κατάσταση, η οποία επεκτεινόταν στην αγορά, ένα φαινόμενο το οποίο οδηγούσε στο να βλέπουμε ακόμα και καθαρίστριες να φαίνονται εργολάβοι, να έχουμε μια γενίκευση αυτού του φαινομένου, το οποίο οδηγούσε σε καταστρατήγηση των εργασιακών δικαιωμάτων.

Αυτός είναι ο λόγος και κανένας άλλος που μας οδήγησε στη νομοθέτηση αυτή και περιμένουμε και από τους εργοδοτικούς φορείς να υποστηρίξουν αυτή τη διάταξη γι’ αυτού του είδους την αδήλωτη εργασία, γιατί στην πραγματικότητα νοθεύει την αγορά η γενίκευση αυτής της πρακτικής, ζημιώνει τις υγιείς επιχειρήσεις και όχι μόνο τα εργασιακά δικαιώματα και οδηγούμαστε εν τέλει σε μια αποδιάρθρωση των εργασιακών σχέσεων που δεν ωφελεί την οικονομία.

Από την πλευρά, λοιπόν, της νομοθετικής μας ευθύνης θεωρήσαμε ότι δίνουμε ένα εργαλείο για να πάψει να επικρατεί αυτή η κατάσταση και να δημιουργεί προβλήματα στον χώρο της οικονομίας και των επιχειρήσεων.

Φυσικά, είναι στα χέρια των συνδικάτων αυτή η διάταξη, που μπορεί να αξιοποιηθεί για την αποτελεσματικότερη αντιμετώπιση αυτού του φαινομένου στην πρακτική εφαρμογή του. Και έτσι θα το αντιμετωπίσουμε το θέμα αυτό.

Η διάταξη δεν σημαίνει ότι νομιμοποιεί αυτή την κατάσταση. Το αντίθετο επιτυγχάνει. Η επιτυχία, όμως, θα εξαρτηθεί και από το πώς θα χρησιμοποιήσουμε αυτήν τη ρύθμιση, αν θα τη χρησιμοποιήσουμε ως εργαλείο αποκάλυψης της μισθωτής εργασίας και όχι συγκάλυψης.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Τον λόγο έχει ο κ. Καραθανασόπουλος για τη δευτερολογία του για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως, κύριε Υπουργέ, δεν ήρθα να κάνουμε μια γενική συζήτηση για το τι σημαίνει εργασία με μπλοκάκι. Είναι αυτά που είπατε και πολλά περισσότερα. Η ευελιξία στην αγορά εργασίας, η κατάργηση των σταθερών σχέσεων εργασίας, όλα αυτά τα ζητήματα βαδίζουν στη λογική της στήριξης της ανταγωνιστικότητας και της κερδοφορίας των καπιταλιστικών ομίλων.

Και σε αυτήν τη λογική εσείς συμβάλλετε με την πολιτική σας, αποδεχόμενοι αφ’ ενός το νομοθετικό πλαίσιο των προηγούμενων κυβερνήσεων και αφ’ ετέρου επεκτείνοντάς το και πηγαίνοντάς το και ένα βήμα παραπέρα, όπως με τον αντιασφαλιστικό νόμο, τον νόμο Κατρούγκαλου, όπως έχει μείνει.

Από αυτή την άποψη, εμείς δεν κάνουμε δίκη προθέσεων. Κρίνουμε τα γεγονότα. Και αυτό το οποίο κάνετε είναι ότι όχι μόνο δεν απαγορεύετε αυτή τη μορφή της άτυπης μισθωτής εργασίας, αλλά αντίθετα τη νομιμοποιείτε με τη διάταξή σας.

Και έχει ήδη κριθεί, κύριε Υπουργέ, η αποτελεσματικότητα της συγκεκριμένης διατάξεως. Έχει κριθεί από τις απειλές που δέχονται οι εργαζόμενοι με μπλοκάκι από τους εργοδότες, ή θα υπογράψουν μια σύμβαση στην οποία θα λένε ότι δεν είναι μισθωτοί και ότι είναι ελεύθεροι επαγγελματίες αυτοαπασχολούμενοι, ή διαφορετικά θα μετακυληθεί αυτή η εισφορά στον μισθό τους, για να μειωθεί ακόμη περισσότερο ο μισθός τους.

Και εδώ, μάλιστα, ακόμη και σε επιχειρήσεις, εταιρείες, οι οποίες δεν ανήκουν στον ιδιωτικό τομέα, στην ΕΛΣΤΑΤ για παράδειγμα, που είναι μια ανεξάρτητη αρχή, το ξέρετε πολύ καλά ότι οι εργαζόμενοι για να μπορέσουν να παρέχουν υπηρεσίες, πρέπει να υπογράψουν υπεύθυνη δήλωση ότι δεν εντάσσονται στη συγκεκριμένη διάταξη, ότι είναι μισθωτοί και δεν θα διεκδικήσουν την εργοδοτική εισφορά. Ακόμη και στην ΕΛΣΤΑΤ, πόσο μάλιστα στον ιδιωτικό τομέα!

Και από αυτήν την άποψη, μόνο αστείος είναι ο ισχυρισμός ότι οι εργοδότες θα στηρίξουν τη συγκεκριμένη διαδικασία, τη δική σας πολιτική. Μα, αυτό που θέλουν οι εργοδότες, οι μεγάλοι επιχειρηματικοί όμιλοι είναι ακριβώς να μην υπάρχουν συγκροτημένα εργατικά δικαιώματα, να μην υπάρχουν πραγματικά μισθωτοί, επί της ουσίας, με πλήρη απασχόληση, με πλήρη εργασιακά και ασφαλιστικά δικαιώματα. Γι’ αυτόν ακριβώς τον λόγο και προσπαθούν να «ξηλώσουν» οτιδήποτε έχει απομείνει. Και με τις νέες ρυθμίσεις οι οποίες πρόκειται να φέρουν για την αγορά εργασίας θα δημιουργηθούν ακόμη μεγαλύτερα προβλήματα.

Και παρ’ όλα αυτά, παρ’ ότι υπάρχει αυτή η κατάσταση στο εργασιακό με τα δελτία παροχής υπηρεσιών είτε τους αυτοαπασχολούμενους, εσείς με την πολιτική σας και με τον αντιασφαλιστικό νόμο, αντί να διευκολύνετε αυτούς τους εργαζόμενους, τους βάζετε νέα χαράτσια, αυξάνοντας τις ασφαλιστικές εισφορές, μειώνοντας τις συντάξεις τους.

Και επί της ουσίας τι κάνετε; Είτε τους μετατρέπετε σε εργαζόμενους μαύρης εργασίας και ανασφάλιστους είτε τους οδηγείτε στο να κλείνουν τα βιβλία. Και έτσι δημιουργούνται οι προϋποθέσεις για ακόμη μεγαλύτερη αύξηση των επιστημόνων οι οποίοι φεύγουν στο εξωτερικό.

Αυτό είναι το αποτέλεσμα της πολιτικής σας, κύριε Υπουργέ.

Και από αυτήν την άποψη, στα συγκεκριμένα πράγματα στα οποία σας ρωτάμε ως ΚΚΕ όχι μόνο δεν κάνετε τίποτα, αλλά αντίθετα κινείστε στην αντίθετη κατεύθυνση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος, για να δευτερολογήσει για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχετε κάνει μια λανθασμένη ερμηνεία στον νόμο. Οι προθέσεις είναι αυτές που σας είπα, αλλά ο νόμος σε καμμιά περίπτωση δεν αποχαρακτηρίζει την εργασιακή σχέση. Αν πράγματι πρόκειται για εξαρτημένη σχέση εργασίας, η δικαστική κρίση σε καμμία περίπτωση δεν περιορίζεται από τη σχετική διάταξη του ν.4387.

Εκείνο που εμείς θελήσαμε να κάνουμε είναι να φέρουμε για τον πραγματικά απασχολούμενο με συνθήκες εξάρτησης -και όχι για τον ελεύθερο επαγγελματία- την ευχέρεια να καταβάλλει 9,22% πάνω στις αποδοχές αντί 26,95% που θα προέκυπτε διαφορετικά, αν αντιμετωπιζόταν από το σύστημα ως ασφαλισμένος ελεύθερος επαγγελματίας.

Έπρεπε να κάνουμε αυτή την πρόβλεψη για να μπορούμε να την εφαρμόσουμε κιόλας, διαφορετικά αυτοί οι άνθρωποι που εμφανίζονται με μπλοκάκι θα έπρεπε να καταβάλουν 26,95% πάνω στο εισόδημά τους. Θέλαμε να το αποτρέψουμε αυτό και δώσαμε μια ευχέρεια σε αυτούς που απασχολούνται με μπλοκάκι, να κερδίσουν αυτό το δικαίωμα, να καταβάλουν 9,22% και να χτίσουν πάνω σε αυτήν τη δυνατότητα που τους δίνουμε τα υπόλοιπα εργασιακά τους δικαιώματα.

Επομένως, κύριε Καραθανασόπουλε, δείτε σε αυτή τη διάταξη την ευκαιρία να πετύχουν οι εργαζόμενοι την απόλαυση των δικαιωμάτων τους και όχι μια διάταξη στην οποία πρέπει το Κομμουνιστικό Κόμμα Ελλάδας να αντιπαρατεθεί. Αξιοποιήστε την. Θα μπορούσε να πει κανείς ότι ίσως μπορούσε να γίνει και καλύτερη. Θέλαμε να δώσουμε την ευχέρεια μέσα στην οικονομία να προσέλθουν οι επιχειρήσεις και να λύσουν το θέμα. Σωστά λέτε ότι δεν θα βρεθούν επιχειρηματίες που θα χειριστούν έτσι το ζήτημα.

Εγώ δεν λέω ότι θα σπεύσουν όλοι να αντιμετωπίσουν έτσι, όπως εμείς ελπίζαμε, αυτή τη δυνατότητα. Θα ξέρουν όμως, πρώτον, ότι μέσα από αυτήν τη διαδικασία θα κληθούν να καταβάλουν πρόστιμα και προσαυξήσεις, εφόσον απασχολούν άνθρωπο με εξαρτημένη εργασία στην πραγματικότητα –έτσι θα είναι η συνέπεια την οποία θα επωμιστούν- και δεύτερον, όπως έχω ξαναπεί, η απόλαυση ή η επιδίωξη απόλαυσης ενός δικαιώματος από τους μισθωτούς δεν δικαιολογεί σε καμμία περίπτωση το δικαίωμα καταγγελίας της σύμβασης εκ μέρους του εργοδότη. Θα ήταν άκυρη μια οποιαδήποτε απόλυση συνέβαινε για έναν τέτοιο λόγο.

Πρέπει αυτό να το υποστηρίξετε και εσείς ως νομική θέση των τελευταίων δεκαετιών που έχει κατακτηθεί στα δικαστήρια. Να ξέρουν όσοι αξιοποιήσουν ως ευκαιρία για απόλυση αυτήν την περίπτωση ότι θα μπλέξουν, δεν θα ωφεληθούν, αν καταφύγουν στο μέσο της καταγγελίας της σύμβασης εργασίας εναντίον εκείνου που άσκησε εκ του νόμου δικαίωμα.

Από αυτήν την άποψη, λοιπόν, θα ήθελα να αναγνωρίσετε τα θετικά αυτής της ρύθμισης, όσα και αν ακόμα θα μπορούσε να προσθέσει κάποιος μελλοντικά.

Σας ευχαριστώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όμως, κύριε Υπουργέ, η υπόθεση της κατάργησης της άτυπης εξαρτημένης εργασίας δεν είναι θέμα των δικαστηρίων ή νομικό, είναι πολιτικό ζήτημα και η Κυβέρνηση δεν παίρνει την ευθύνη πολιτικά να το καταργήσει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Χωρίς κανένα δισταγμό, θα πω ότι η θέση της Κυβέρνησης είναι ότι τέτοιου είδους σχέσεις εργασίας είναι σχέσεις εξαρτημένης εργασίας και ξέρουμε πολύ καλά ότι δημιουργούνται κάτω από την πίεση της ανεργίας και των συνθηκών της οικονομίας, είναι παράνομες και έτσι θα αντιμετωπιστούν. Δεν καλύπτονται και δεν νομιμοποιούνται με τη διάταξη. Αποκαλύπτονται με τη διάταξη. Αυτή είναι η δική μας θέση.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Προχωρούμε στην δεύτερη με αριθμό 551/2-3-2017 επίκαιρη ερώτηση πρώτου κύκλου του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κωνσταντόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την «υποβάθμιση των Υπηρεσιών του Ενιαίου Φορέα Κοινωνικής Ασφάλισης (ΕΦΚΑ) της Ναυπάκτου».

Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Κωνσταντόπουλε, έχετε τον λόγο για δύο λεπτά για να αναπτύξετε την ερώτησή σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, μεταφέρω την απελπισία και την αγανάκτηση των συμπατριωτών μου, οι οποίοι για μια ακόμη φορά νιώθουν ότι η Ναυπακτία αποδομείται.

Κύριε Υπουργέ, με τη δική σας απόφαση το ΙΚΑ Ναυπάκτου, ο ΟΑΕΕ και γενικότερα οι υπηρεσίες του ΕΦΚΑ Ναυπάκτου υποβαθμίζονται και μάλιστα το ΕΦΚΑ Ναυπάκτου, από διεύθυνση μετατρέπεται σε αποκεντρωμένο τμήμα κοινωνικής ασφάλισης.

Οι αρμοδιότητές του μεταφέρονται στο ΕΦΚΑ Μεσολογγίου εκτός ελαχίστων εξαιρέσεων, δημιουργώντας έτσι υποβάθμιση στη Ναυπακτία και τη Δωρίδα και ταλαιπωρία στους πολίτες. Πολίτες, φορείς και επιχειρήσεις βρίσκονται σε αδιέξοδο. Αναβρασμός επικρατεί στην Ομοσπονδία Επαγγελματοβιοτεχνών και Εμπόρων, τα Σωματεία, το Εργατικό Κέντρο Ναυπακτίας και Δωρίδος, την τοπική αυτοδιοίκηση τόσο της Ναυπακτίας όσο και της Δωρίδας. Και όλα αυτά γιατί; Γιατί εσείς αποφασίσατε χωρίς καμμία διαβούλευση, με το «έτσι θέλω», την κατάργηση της διεύθυνσης του ΕΦΚΑ Ναυπάκτου.

Να σας γνωρίσω, λοιπόν, ότι στον Δήμο Ναυπακτίας είναι συνενωμένοι πέντε πρώην καποδιστριακοί δήμοι και μάλιστα τρεις δήμοι της ορεινής Ναυπακτίας, -Δήμος Πλατάνου, Δήμος Αποδοτίας, Δήμος Πυλήνης-, τους οποίους εσείς με αυτήν την απόφαση τους βάζετε σε περιπέτεια, ταλαιπωρία και οικονομική επιβάρυνση. Οι αποστάσεις είναι πολύ μεγάλες και το οδικό δίκτυο είναι σε δεινή κατάσταση, ιδιαίτερα μάλιστα για τους πολίτες της ορεινής Ναυπακτίας.

Κύριε Υπουργέ, είναι απορίας άξιον για ποιον λόγο προωθείτε αυτήν την αλλαγή, όταν οι υπηρεσίες του ΕΦΚΑ στη Ναύπακτο διαθέτουν ιδιόκτητο κτήριο. Εξυπηρετούν πολίτες και επιχειρηματίες πέραν της Ναυπακτίας και του όμορου Δήμου Δωρίδας.

Στον Δήμο Δωρίδας εδρεύουν πολλές βιομηχανικές, βιοτεχνικές και τουριστικές επιχειρήσεις, που εξυπηρετούνται φυσικά από τις υπηρεσίες του ΕΦΚΑ Ναυπάκτου. Για τη δε ορεινή Ναυπακτία με την ολοκλήρωση της Ιόνιας και της Ολυμπίας Οδού προμηνύεται ακόμα μεγαλύτερη ανάπτυξη.

Την ίδια στιγμή θέλω να σας κάνω γνωστό ότι ο Δήμος Ναυπακτίας έχει μεγαλύτερο αριθμό εργοδοτών και ασφαλισμένων από τον Δήμο Μεσολογγίου, κάτι που εσείς δεν λάβατε υπ’ όψιν σας.

Κύριε Υπουργέ, δεν κατανοώ ούτε εγώ ούτε η τοπική κοινωνία της Ναυπακτίας και της Δωρίδας ποιος ήταν αυτός ο λόγος που σας ανάγκασε, χωρίς καμμία αξιολόγηση και καμμία κοστολόγηση, χωρίς καμμία διαβούλευση, να πάρετε αυτή την απόφαση.

Σας ερωτώ, λοιπόν:

Πρώτον, με ποια κριτήρια καταστρώθηκε το προτεινόμενο οργανόγραμμα του ΕΦΚΑ, το οποίο φυσικά υποβαθμίζει βάναυσα τη Ναυπακτία;

Δεύτερον, ποιο είναι το όφελος του δημοσίου από τις αλλαγές που προτείνετε, το οποίο να κρίνεται σημαντικότερο από την ταλαιπωρία και τα έξοδα των πολιτών της Ναυπακτίας και της Δωρίδας;

Τέλος, κύριε Υπουργέ, σας ερωτώ αν σκοπεύετε να αναθεωρήσετε την επιβλαβή δική σας απόφαση.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κωνσταντόπουλο.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος για τρία λεπτά, για να απαντήσει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Κωνσταντόπουλε, δεν πρέπει να πυροδοτούμε αντιθέσεις μεταξύ τοπικών πληθυσμών. Αυτό είναι το καλύτερο που μπορούμε να κάνουμε, ιδίως όταν πρόκειται για ένα έργο το οποίο φιλοδοξεί να εξυπηρετεί τους ασφαλισμένους, τους πολίτες γενικά, από οποιοδήποτε σημείο εργάζονται, όπου ζουν. Κατά την έννοια που θέτετε το ερώτημα, πολλές άλλες πόλεις της χώρας με τα ίδια επιχειρήματα που θέτετε και εσείς θα έλεγαν «θέλω και εγώ ένα κατάστημα του Ενιαίου Φορέα Κοινωνικής Ασφάλισης».

Πρώτα απ’ όλα, τα κριτήρια στην οργάνωση είναι επιστημονικά, ιδωμένα από την άποψη της αποτελεσματικότερης εξυπηρέτησης των ασφαλισμένων. Λιγότερο σημαντικό –έχει όμως και αυτό σημασία- είναι και οι δαπάνες που κάνουμε για τη λειτουργία του Ενιαίου Φορέα Κοινωνικής Ασφάλισης. Τα έξοδα των εγκαταστάσεων στη Ναύπακτο 3,5 χιλιάδες, 2,5 χιλιάδες στο Μεσολόγγι. Δεν είναι όμως φυσικά αυτό το κριτήριο.

Με ρωτάτε γιατί δεν έγινε Διεύθυνση στη Ναύπακτο. Αυτό είναι το πρόβλημα τώρα, γιατί δεν έγινε Διεύθυνση στη Ναύπακτο; Ή θα έπρεπε να κάνουμε Διεύθυνση σε κάθε πόλη που καλύπτει ο Ενιαίος Φορέας Κοινωνικής Ασφάλισης;

Το είπα και το επαναλαμβάνω και εδώ: Η εξυπηρέτηση από τον κεντρικό χώρο στην πόλη της Ναυπάκτου που θα επιλέξουμε θα εξακολουθεί να παρέχεται. Οι υπηρεσίες δεν καταργούνται. Επομένως, αν το θέμα είναι απλώς τυπικό, ποιος έχει τη Διεύθυνση και ποιος έχει χώρο που δεν λέγεται Διεύθυνση, δεν νομίζω ότι είναι ζήτημα το οποίο θα πρέπει να μας απασχολεί, όταν σκοπός μας είναι να φτιάξουμε έναν φορέα κοινωνικής ασφάλισης, που παρέχει τις υπηρεσίες εκεί όπου κάθε πολίτης εργάζεται, εκεί όπου διαμένει, δηλαδή μέσα από το efka.gov.gr, που ήδη παρέχει ηλεκτρονικές υπηρεσίες και τις βελτιώνει συνεχώς. Ήδη βλέπει την ενημερότητά του μέσα από το σύστημα. Έχει ήδη ασφαλισμένη την υγεία και την περίθαλψή του, με την ενημερότητα που καταχωρίζεται ηλεκτρονικά για όλους τους πολίτες στο σύστημα παροχών υγείας για τη φαρμακευτική και ιατρική περίθαλψη.

Αυτά να βλέπουμε. Αυτό είναι που έχει σημασία να πετύχουμε και όχι αν η Ναύπακτος λέγεται Διεύθυνση Ασφάλισης, αντί του Μεσολογγίου, και ούτω καθεξής. Δεν έχει σημασία ποιος λέγεται Διεύθυνση. Σημασία έχει ότι οι υπηρεσίες, όχι υποβαθμισμένες, αλλά αναβαθμισμένες, θα παρέχονται σε όλους τους ασφαλισμένους και παντού, απ’ όλα τα σημεία.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κατ’ αρχάς, δεν είχα καμμία διάθεση να πυροδοτήσω τοπικές κοινωνίες και τοπικούς πληθυσμούς.

Απλά, κύριε Υπουργέ, εσείς πυροδοτήσατε τις τοπικές κοινωνίες και τους τοπικούς πληθυσμούς με τη δική σας απόφαση, μια απόφαση που βάζει σε περιπέτεια τη Ναυπακτία και τη Δωρίδα και σε καθημερινή ταλαιπωρία τους πολίτες της Ναυπακτίας και της Δωρίδος.

Κύριε Υπουργέ, αν το προτεινόμενο οργανόγραμμα του ΕΦΚΑ τελικά τεθεί σε ισχύ, οι πολίτες της Ναυπακτίας είναι αναγκασμένοι να μεταβαίνουν στο Μεσολόγγι και το Αγρίνιο καθημερινώς για τις Υπηρεσίες του ΕΦΚΑ. Πρακτικά, αυτό σημαίνει ότι θα επωμιστούν ένα υπέρμετρο κόστος μετακίνησης και, μάλιστα, σε μια δυσχερή οικονομικά περίοδο.

Τούτο διότι η Ναύπακτος απέχει από το Μεσολόγγι σαράντα πέντε χιλιόμετρα και ογδόντα πέντε χιλιόμετρα από το Αγρίνιο. Οι δε πρώην καποδιστριακοί δήμοι της Ορεινής Ναυπακτίας απέχουν περισσότερο, όπως ο Δήμος Πλατάνου, ο οποίος απέχει εκατόν δέκα χιλιόμετρα από το Μεσολόγγι και εκατόν σαράντα πέντε χιλιόμετρα από το Αγρίνιο, ο πρώην Δήμος Αποδοτίας, εκατόν δέκα χιλιόμετρα από το Μεσολόγγι και εκατόν πενήντα χιλιόμετρα από το Αγρίνιο, ο πρώην Δήμος Πυλήνης, ενενήντα χιλιόμετρα από το Μεσολόγγι και εκατόν τριάντα χιλιόμετρα από το Αγρίνιο.

Επίσης, με την απόφασή σας, οι πολίτες της Δωρίδας παραπέμπονται στις Υπηρεσίες του ΕΦΚΑ της Άμφισσας, με αποτέλεσμα να επωμιστούν σοβαρά έξοδα μετακίνησης και τεράστια ταλαιπωρία, βάζοντας ακόμη και τη ζωή τους σε κίνδυνο μέσα στους δρόμους. Σημειώνω ότι η Άμφισσα απέχει από τη Δωρίδα εκατό χιλιόμετρα.

Κύριε Υπουργέ, με τη συγκεκριμένη απόφασή σας οδηγείτε σε διοικητική αποδυνάμωση τις περιφερειακές Υπηρεσίες. Οδηγείτε σε διοικητική αποδυνάμωση τις περιφερειακές Υπηρεσίες, διότι δεν τους δίνετε αρμοδιότητες. Η λογική σας αποδεικνύεται προχειρότητα. Δεν επιτυγχάνεται καμμία αναβάθμιση. Δεν επιτυγχάνεται κανένας εκσυγχρονισμός. Δεν επιτυγχάνεται καμμία μείωση του κόστους λειτουργίας της δημόσιας διοίκησης. Το μόνο που επιτυγχάνεται είναι η επιβάρυνση των πολιτών και γραφειοκρατία.

Κύριε Υπουργέ, για όλα τα παραπάνω απαιτείται, αν μη τι άλλο, διαβούλευση με τους τοπικούς φορείς, με τους επαγγελματοβιοτέχνες, την ομοσπονδία επαγγελματιών βιοτεχνών, το επαγγελματικό κέντρο, την τοπική αυτοδιοίκηση, το ΤΕΕ, τις ενώσεις και συλλόγους των επαγγελματιών και εργαζομένων.

Εκ μέρους τους, σας καταθέτω ψήφισμα της Ομοσπονδίας Επαγγελματικών, Βιοτεχνικών και Εμπορικών Σωματείων Ναυπακτίας και Δωρίδος, απόφαση του Δημοτικού Συμβουλίου Ναυπακτίας, ψήφισμα του Επιμελητηρίου Αιτωλοακαρνανίας, απόφαση του Εργατικού Κέντρου Ναυπακτίας και Δωρίδος. Σας καταθέτω τις αποφάσεις τους.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αίτημά τους είναι ένα και κοινό: συνέχιση της λειτουργίας του ΕΦΚΑ Ναυπάκτου με όλες τις δομές του και με όλες τις λειτουργίες του, προς τι; Προς εξυπηρέτηση των πολιτών. Το ίδιο φυσικά δηλώνουν και σύλλογοι αρχιτεκτόνων και μηχανικών και οι τοπικές οργανώσεις των κομμάτων, και του δικού σας κόμματος, του ΣΥΡΙΖΑ.

Αυτό είναι το αίτημά τους. Κάντε δεκτό το αίτημα όλων μας. Μη βάζετε σε περιπέτεια τη Ναυπακτία και τη Δωρίδα. Μην τους επιβαρύνετε οικονομικά. Μην τους δημιουργείτε άλλα προβλήματα μέσα στην κρίση που διανύουμε. Δώστε τη δυνατότητα στους ασφαλισμένους να έχουν ομαλή πρόσβαση στις υπηρεσίες του κράτους.

Κύριε Υπουργέ, για όλα τα παραπάνω, ευελπιστούμε στην κατανόησή σας. Κατανόηση ζητάμε, κύριε Υπουργέ, κατανόηση. Τίποτα περισσότερο.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε κι εμείς.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος, για τη δευτερολογία του.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κατανοώ, πράγματι, μετά την παραίνεσή σας να κατανοήσω, ότι χρειάζεται να ενημερώσουμε τις τοπικές κοινωνίες. Αυτό είναι αναγκαίο να το κάνουμε και θα εξακολουθήσουμε να το κάνουμε, κύριε Κωνσταντόπουλε.

Διότι, κατά τα άλλα, εμείς θέλουμε να μηδενίσουμε την απόσταση από τον ΕΦΚΑ σε όσο χρόνο χρειάζεται για να πληκτρολογήσεις το efka.gov.gr και να υποβάλεις το σχετικό σου αίτημα και να έχεις τη σχετική απάντηση. Θέλουμε να εκμηδενίσουμε τον χρόνο για την έκδοση των συνταξιοδοτικών αποφάσεων, ώστε, όταν όλο το σύστημα του ν.4387 λειτουργεί με πληρότητα, δηλαδή είναι ψηφιοποιημένο και έχουμε τον ασφαλιστικό χρόνο του ασφαλισμένου μέσα στο σύστημα μηχανογραφημένο, να βγαίνει η σύνταξή του μέσα στον ίδιο μήνα. Τότε, πράγματι, μπορεί να συμβεί. Αυτό είναι εκμηδενισμός και του χρόνου και της απόστασης.

Αν δεν οργανώσουμε από τώρα στα νέα θεμέλια ένα ρωμαλέο σύστημα κοινωνικής ασφάλισης, που θα αντιμετωπίσει τις παλιές παθογένειες και θα δημιουργεί δυνατότητες εξυπηρέτησης του ασφαλισμένου, δεν θα το πετύχουμε ποτέ. Γιατί να μην αρχίσουμε τώρα και να το αφήσουμε για αργότερα;

Εμείς θεωρούμε ότι δεν έχουμε χρόνο για απώλειες τέτοιων δικαιωμάτων, γιατί οι άνθρωποι ακόμη και από το απώτερο άκρο της Δωρίδος και της Ναυπακτίας, για να πάνε στη Ναύπακτο, μπορεί να θέλουν και δύο μέρες σε ορισμένες περιπτώσεις. Επομένως δεν τον εξυπηρετεί να διατηρήσουμε την κατάσταση ως έχει και πρέπει να ενημερώσω τους φορείς γι’ αυτό.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Το κράτος δεν κερδίζει τίποτα.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εκείνο που κάνουμε -να εξηγήσω και για άλλη μια φορά- είναι ότι δεν πρόκειται να κλείσουμε τις Υπηρεσίες της Ναυπάκτου. Θα λειτουργούν παράλληλα με τις βελτιώσεις και την αλματώδη πρόοδο που θα έχουμε στο σύστημα της ηλεκτρονικής εξυπηρέτησης των ασφαλισμένων.

Επομένως κανείς δεν έχει να χάσει τίποτα, παρά τον τίτλο. Δεν θα λέγεται Διεύθυνση. Θα λέγεται Διεύθυνση το Μεσολόγγι, η ιερά πόλη του Μεσολογγίου για λόγους ιστορικούς, θα λέγεται Διεύθυνση το Αγρίνιο, λόγω μεγέθους και ως πρωτεύουσα του νομού. Δεν νομίζω ότι θα ενοχληθούν οι Ναυπακτιείς, επειδή δεν θα λέγεται Διεύθυνση. Εκείνο που θα τους ενοχλεί -και είμαι βέβαιος ότι θα ενοχλεί τους ασφαλισμένους- είναι γιατί δεν έχουν γρήγορη εξυπηρέτηση, γιατί αργεί η σύνταξή τους να εκδοθεί, γιατί αργούν να πάρουν το εφάπαξ, γιατί έχουν όλα αυτά τα προβλήματα στις υπηρεσίες που θέλουν να είναι άμεσες και φιλικές στον κάθε ασφαλισμένο. Αυτό τους ενοχλεί, αυτό ενοχλεί και εμάς και σκοπός μας είναι αυτό να πετύχουμε. Δεν θα χρειαστεί να αντιπαρατεθούμε, επειδή δεν θα έχουν τον τίτλο της Διεύθυνσης στη Ναύπακτο και θα τον έχουν δίπλα, στο Μεσολόγγι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, αυτό που λέτε δεν ισχύει.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Κύριε Κωνσταντόπουλε, δεν έχετε τον λόγο.

Προχωρούμε στην πρώτη με αριθμό 3025/31-1-2017 ερώτηση -του κύκλου αναφορών και ερωτήσεων- του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις «νέες περικοπές συντάξεων στους συνταξιούχους, αγρότες και μη, που απασχολούνται σε αγροτικές εκμεταλλεύσεις».

Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Κεγκέρογλου, έχετε τον λόγο, για να αναπτύξετε σε δύο λεπτά την ερώτησή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κατ’ αρχάς, χαίρομαι, κύριε Υπουργέ, γιατί αναφερθήκατε στο έργο της ψηφιοποίησης του ασφαλιστικού βίου, μόνο που δεν μας είπατε γιατί ανακόπηκε από την πολιτική ηγεσία του Υπουργείου Εργασίας το πρώτο διάστημα του 2015, γιατί αλλιώς θα είχε πράγματι παραδοθεί από τον Οκτώβρη του 2016 το σύνολο των ψηφιοποιημένων αρχείων με τον ασφαλιστικό βίο και έτσι θα ήταν πολύ πιο εύκολη η έκδοση των συντάξεων.

Να έρθω στο θέμα της ερώτησης που μας έχει απασχολήσει και σε προηγούμενη ερώτηση. Μέχρι στιγμής, από τη συζήτηση που έχουμε κάνει, αυτό που έχει ξεκαθαριστεί είναι το άρθρο 20 του ν.4387, που ψηφίστηκε τον Μάιο του 2016, σχετικά με την απασχόληση συνταξιούχων. Εφόσον είναι συνταξιούχος πριν από τον Μάιο του 2016 και έχει αναλάβει εργασία ή υπηρεσία πριν από αυτόν, δεν επέρχεται καμμιά μεταβολή, ισχύουν όσα ίσχυαν και πριν, μόνο που αυτό χρειάζεται, όπως είπατε και εσείς, μια εγκύκλιο, η οποία πρέπει να βγει γι’ αυτόν τον σκοπό.

Το θέμα είναι πλέον -και βρίσκεται σε σύγχυση όλος ο κόσμος- τι ισχύει είτε για τους συνταξιούχους μετά τον Μάιο του 2016, αυτούς που θα συνταξιοδοτηθούν μετά τον Μάιο του 2016, είτε για αυτούς που θα έχουν οποιαδήποτε μεταβολή στο εργασιακό τους ή τη δραστηριότητα την οποία αναλαμβάνουν μετά τον Μάιο του 2016.

Εμείς έχουμε υποστηρίξει, ιδιαίτερα για τους συνταξιούχους μετά τον Μάιο του 2016 και αυτούς οι οποίοι θα αναλάβουν υπηρεσία μετά τον Μάιο του 2016 -ας μην ισχύει η πρώτη προϋπόθεση συνταξιοδότησης-, ότι θα πρέπει να υπάρξει νομοθετική ρύθμιση, εφόσον η βούληση του Υπουργείου είναι να τους απαλλάξει από την περικοπή του 60% της σύνταξής τους στην περίπτωση -το επικεντρώνουμε- αγροτικού εισοδήματος ή επιδότησης, όχι γενικά και αόριστα. Αυτό το ξεκαθαρίσαμε. Για άλλες ασφαλίσεις ισχύει, βεβαίως, αυτή η περικοπή την οποία έχετε βάλει στον νόμο, του 60%. Συγκεκριμένα, λοιπόν, για αγροτικό εισόδημα ή επιδότηση για τους συνταξιούχους μετά τον Μάιο του 2016.

Προτίθεστε να φέρετε αυτή τη νομοθετική ρύθμιση, που, κατά την άποψή μας, χρειάζεται; Θα το λύσετε με άλλον τρόπο και ποιον; Όμως, πρέπει να το λύσετε σε σύντομο χρόνο, άμεσα, γιατί όπως σας είπα και την προηγούμενη φορά, αυτή η περίοδος που είναι της μεταβίβασης δικαιωμάτων ή οτιδήποτε άλλο είναι κρίσιμη γι’ αυτούς τους ανθρώπους, εφόσον βέβαια έχουν αυτή τη δυνατότητα.

Παρακαλώ να έχουμε σαφείς απαντήσεις, προκειμένου να ενημερωθούν οι ενδιαφερόμενοι, δηλαδή οι άνθρωποι που τους αφορά το θέμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Κεγκέρογλου.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος για την απάντηση στην πρωτολογία του.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ίσως είναι η πέμπτη φορά που με ρωτάτε. Σας έχω απαντήσει ότι οι αγρότες που συνταξιοδοτήθηκαν μέχρι 31 Δεκεμβρίου του 2016 –επειδή οι αγρότες εντάχθηκαν από 1-1-2017 στον ΕΦΚΑ- δεν έχουν καμμία επίδραση στη σύνταξή τους, εφόσον συνεχίζουν τη δραστηριότητα την οποία είχαν ως αγρότες. Αν αναπτύξουν μία δραστηριότητα σε άλλο οικονομικό πεδίο, αν δηλαδή ανοίξουν ένα σουπερμάρκετ ή αναπτύξουν επιχειρηματική δραστηριότητα, τότε εννοείται ότι θα εμπίπτουν στην περίπτωση της διάταξης για τις περικοπές.

Επομένως οι συνταξιούχοι μέχρι 31 Δεκεμβρίου του 2016 δεν θα έχουν καμμία περικοπή για ίδια δραστηριότητα, αγροτική, κτηνοτροφική ή αλιευτική, καθώς και για την περίπτωση που λαμβάνουν ενίσχυση με βάση τα δικαιώματα που είχαν μέχρι εκείνη τη χρονική στιγμή. Αυτό είναι σαφές. Έτσι αντιμετωπιζόταν από τον ΟΓΑ, έτσι αντιμετωπίζεται τώρα από 1-1-2017 από τον ΕΦΚΑ.

Μένει, λοιπόν, η περίοδος από 1-1-2017. Έχω πει για αυτή την περίοδο –και το λέω με ευθύτητα- ότι δεν υπάρχει κανένας λόγος να επισπεύσει κανείς τη διαδικασία έκδοσης σύνταξης, εκτός αν το επιλέγει, γιατί για αυτό το θέμα είμαστε σε μία διαδικασία μελέτης. Συζητούμε, αλλά δυστυχώς δεν υπάρχει οργανωμένος εκπρόσωπος των αγροτών, διότι υπάρχει διχογνωμία στον χώρο της αγροτιάς, αν πρέπει να διατηρούν οι αγρότες και το δικαίωμα στη σύνταξη ή αν πρέπει να το χάνουν με τον περιορισμό του ποσοστού του 60%.

Πράγματι και εγώ είμαι σε μία δύσκολη θέση να καταλήξω ως προς αυτό. Μέσα στο επόμενο διάστημα θεωρώ ότι θα βρούμε μία οριστική λύση και σε αυτό το θέμα. Είμαι σίγουρος πως, ό,τι και αν αποφασίσουμε γι’ αυτό το θέμα, θα υπάρχουν εκείνοι που θα διαμαρτύρονται. Πρέπει να δούμε περίπου «τι παίζει» και ποιο είναι το σωστότερο για τον κόσμο της αγροτιάς, διότι και οι αγρότες θέλουν να μπορεί να οργανώνεται καλύτερα η αγροτική παραγωγή, να μεταβιβάζονται τα κτήματα στις νεότερες γενιές, να έρχονται οι νεότεροι να παίρνουν τη θέση των παλαιότερων και να αναπτύξουμε καλύτερες παραγωγές στον αγροτικό και κτηνοτροφικό τομέα.

Είναι και αυτό που σχετίζεται με την οργάνωση της παραγωγής που μας προβληματίζει. Εντίμως το λέω. Επειδή, μάλιστα, ακούει ο αγροτικός κόσμος, ξέρει ότι αυτά που λέω αυτή τη στιγμή απηχούν και τους δικούς του προβληματισμούς.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό κ. Αναστάσιο Πετρόπουλο.

Τον λόγο έχει ο κ. Κεγκέρογλου για τη δευτερολογία του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα χρειαστεί –αν τις μετρήσατε- να έρθουμε πέντε και έξι φορές, γιατί δεν είναι μόνο οι συνταξιούχοι αγρότες για τους οποίους μου εκφράσατε αυτόν τον προβληματισμό την προηγούμενη φορά. Αυτό που σας είπα είναι να αποφασίσετε σύντομα. Ο Ιούνιος, που είναι η έκδοση των συντάξεων του ΟΓΑ, είναι κοντά και χρειάζεται να πάρετε τις αποφάσεις σας. Είναι και όλοι οι άλλοι συνταξιούχοι, οι μετά τις 13 Μαΐου του 2016, οι οποίοι είχαν ένα ελάχιστο αγροτικό εισόδημα και μία μικρή επιδότηση και οι οποίοι δεν γνωρίζουν αν μετά τη συνταξιοδότησή τους –θεωρούνται νέοι συνταξιούχοι- θα έχουν περικοπή του 60% της σύνταξης.

Εμείς για αυτούς, επειδή πρόκειται για μικροϊδιοκτήτες και για μικροεπιδοματούχους -αν μπορούμε να πούμε επίδομα, αλλά δεν είναι, είναι μικρές ενισχύσεις αυτές που απολαμβάνουν και δεν πρόκειται να καλλιεργήσει αυτή τη γη κάποιος άλλος επαγγελματίας αγρότης, γιατί πρόκειται για μικρά αγροτεμάχια-, έχουμε τη βούληση, έχουμε τη θέση και λέμε σε αυτό ότι πρέπει να απαλλαγούν, όπως και οι προηγούμενοι συνταξιούχοι για τα αγροτικά, από την υποχρέωση, κατ’ αρχάς από τη «λαιμητόμο» του 60%, αλλά και από την υποχρέωση ασφάλισης. Διότι ο κανονισμός του ΟΓΑ δεν επιτρέπει μέχρι τώρα την ασφάλιση αυτού του εισοδήματος. Άρα θα πρέπει να δούμε αν συνεχίζει να ισχύει ο κανονισμός του ΟΓΑ, που σύμφωνα με τον νόμο ισχύει μέχρι το 2021, νομίζω. Αν ισχύει, τότε και αυτοί πρέπει να απαλλαγούν.

Όμως, για να είναι σαφέστατη η βούληση και ο νόμος και να μην έρθει μετά από καιρό το Ελεγκτικό Συνέδριο να ζητήσει πίσω συντάξεις, θα πρέπει αυτό να το ξεκαθαρίσουμε τώρα.

Οπότε ερωτάσθε: Συνταξιούχοι άλλων ταμείων (ΙΚΑ, Δημοσίου, ΟΑΕΕ) που εντάχθηκαν στον ΕΦΚΑ, συνταξιοδοτήθηκαν μετά τον Μάιο του 2016 και έχουν μικρό αγροτικό εισόδημα, το οποίο διατηρούν, και μικρή επιδότηση θα έχουν την περικοπή του 60%; Αυτό είναι το δεύτερο ερώτημα. Στο άλλο ερώτημα πράγματι είπατε -και το κατανοούμε- ότι αργότερα θα βγάλετε απόφαση ανάλογα με την αγροτική πολιτική. Είναι συγκεκριμένο το ερώτημα.

Να σας πω ότι και στον νόμο είδα ότι συνεχίζει η προστασία του άρθρου 36 του ν.2676/99. Το έψαξα. Έχει γίνει λάθος στον νόμο. Δεν ξέρω αν έχει διορθωθεί με ΦΕΚ. Το άρθρο 36 αφορά μια επιτροπή. Είναι άσχετο. Είναι το άρθρο 63 που αναφέρεται στην ασφάλιση των συνταξιούχων του ν.2676, το οποίο το έχω. Όμως, ο ν.4387 αναφέρει λάθος άρθρο και επ’ αυτού χρειάζεται διόρθωση και νομοθετική ρύθμιση.

Νομίζω ότι θα πρέπει να προβείτε σε αυτήν ή να έρθετε την Τετάρτη που συζητείται το νομοσχέδιο στο οποίο έχουμε καταθέσει τροπολογία, η οποία ρυθμίζει και το θέμα των αυτοδιοικητικών για το οποίο έχετε τη βούληση προς αυτή την κατεύθυνση. Είναι η τροπολογία με γενικό αριθμό 957 και ειδικό 68, την οποία θα σας δώσω για να έχετε υπ’ όψιν σας. Εάν λύνει το θέμα, να την κάνετε αποδεκτή, προκειμένου να δώσουμε λύση και σε αυτό το θέμα και στο θέμα των συνταξιούχων που απασχολούνται σε θέσεις υπεύθυνες, με αμοιβή, στη γενική κυβέρνηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Κεγκέρογλου.

Ο Υφυπουργός κ. Πετρόπουλος έχει τον λόγο για τη δευτερολογία του.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, νομίζω ότι δεν χρειάζεται τροπολογία για το θέμα αυτό. Νομίζω! Αν χρειαστεί, δεν έχω καμμία αντίρρηση να υιοθετήσουμε την πρότασή σας. Ούτε για τους αυτοδιοικητικούς χρειάζεται. Διότι πρώτα από όλα ο νόμος αναφέρεται σε δραστηριότητες που αναλαμβάνονται για πρώτη φορά μετά την έναρξη του νόμου.

Κατά δεύτερον, σε ό,τι αφορά άλλους ασφαλισμένους που δεν είναι αγρότες και παίρνουν σύνταξη -είχαν πάρει σύνταξη, σε αυτό αναφέρεστε, και εγώ επεκτείνω τη χρονική στιγμή μέχρι 31 Δεκεμβρίου του 2016, γιατί αυτή θεωρώ ότι είναι η σωστή αντιμετώπιση του νομικού ζητήματος- έχουν την ίδια ακριβώς αντιμετώπιση, όπως και εκείνοι που είναι κατά κύριο επάγγελμα αγρότες, εκείνοι που συνταξιοδοτήθηκαν τέλος πάντων από τον Οργανισμό Γεωργικών Ασφαλίσεων.

Άλλο είναι το θέμα για εκείνον που αναπτύσσει δραστηριότητα για πρώτη φορά μετά τη λήψη της σύνταξής του. Αν αυτός ο ασφαλισμένος αγόρασε εκτάσεις αγροτικές, πράγμα που είναι μια επικερδής δραστηριότητα για πολλούς, όχι μόνο λόγω των ενισχύσεων και των επιδοτήσεων αλλά και γιατί υπάρχει δραστηριότητα οργανωμένη που μπορεί να είναι επικερδής -γνωρίζουμε αρκετούς συμπολίτες μας που έχουν τέτοιες δραστηριότητες, οι οποίες τους αποδίδουν πάρα πολύ μεγαλύτερες ωφέλειες από αυτές που έχει το κύριο επάγγελμά τους- αν απέκτησε τέτοια δραστηριότητα μετά, τότε έχουν περικοπή. Αν, όμως, είχαν την καλλιέργεια, πριν συνταξιοδοτηθούν, ο νόμος μιλάει για δραστηριότητες που αναλαμβάνονται μετά.

Βεβαίως, για εκείνους που είχαν άλλες δραστηριότητες -πλην των αγροτών, διότι από 1η Ιανουαρίου του 2017 εντάχθηκαν στον ΕΦΚΑ, αυτή είναι η δική μας νομική θέση ως προς τον νόμο- γιατί έτσι και αλλιώς για να πάρεις σύνταξη έπρεπε να κλείσεις τα βιβλία, να σταματήσεις να δραστηριοποιείσαι -είτε ως ελεύθερος επαγγελματίας είτε ως γιατρός είτε ως δικηγόρος έπρεπε να κλείσεις τα βιβλία σου για να πάρεις σύνταξη- ό,τι ίσχυε εξακολουθεί να ισχύει.

Επομένως δεν έχει καμμία περικοπή στη σύνταξη εκείνος ο ασφαλισμένος που πήρε σύνταξη μέχρι τις 31 Δεκεμβρίου του 2016 και είχε αγροτική, κτηνοτροφική, αλιευτική παραγωγή, πριν τη συνταξιοδότησή του κατά τον τρόπο που δεν θίγονται και οι αγρότες. Αυτή είναι η σωστή τοποθέτηση επί του θέματος αυτού.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιο Πετρόπουλο.

Στο σημείο αυτό, κυρίες και κύριοι συνάδελφοι, θα ήθελα να ενημερώσω το Σώμα ότι η πρώτη με αριθμό 563/6-3-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρουπρος τον Υπουργό Εσωτερικών,σχετικά με τη χορήγηση στεγαστικής συνδρομής για την αποκατάσταση ζημιών στο Δήμο Αλοννήσου, δεν θα συζητηθεί λόγω αναρμοδιότητας.

Επίσης, η τέταρτη με αριθμό 544/28-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης καιΚοινωνικής Αλληλεγγύης,σχετικά με τα προβλήματα των εργολαβικών εργαζομένων στην καθαριότητα στο Εθνικό Μετσόβιο Πολυτεχνείο, δεν θα συζητηθεί λόγω κωλύματος του ερωτώντος Βουλευτή.

Η δέκατη με αριθμό 513/21-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την ανασύσταση των Οργανισμών Εργατικής Κατοικίας και Εργατικής Εστίας, δεν θα συζητηθεί λόγω κωλύματος του ερωτώντος Βουλευτή.

Συνεχίζουμε με την τρίτη με αριθμό 535/24-2-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Ναυτιλίας και Νησιωτικής Πολιτικής,σχετικά με την ίδρυση Λιμενικής Ακαδημίας στην Αλεξανδρούπολη.

Στην ερώτηση θα απαντήσει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός.

Κύριε Δημοσχάκη, έχετε τον λόγο για δύο λεπτά για να αναπτύξετε την ερώτησή σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, στις 28 Ιουνίου 2016 κατέθεσα επίκαιρη ερώτηση και ζητούσα από τον τότε Υπουργό Ναυτιλίας να μας ενημερώσει σχετικά με το αν η Κυβέρνηση σκέφτεται να προχωρήσει στην ίδρυση Λιμενικής Ακαδημίας και αν αυτή θα έχει έδρα την Αλεξανδρούπολη, ζητώντας φυσικά την υλοποίηση μιας δέσμευσης του ελληνικού κράτους απέναντι στους Αλεξανδρουπολίτες, αλλά και σε όλους τους Εβρίτες και τους Θρακιώτες.

Δυστυχώς το Υπουργείο Ναυτιλίας ανέβαλλε συνεχώς τη συζήτηση, με αποτέλεσμα οι μήνες να περνούν. Ήρθε, όμως, η αντικατάστασή του με τον τελευταίο ανασχηματισμό και περίμενα να ενημερωθείτε επαρκώς, ώστε να επικαιροποιήσω αυτή την επίκαιρη ερώτηση καταθέτοντάς την εκ νέου.

Στις 12 Ιανουαρίου 2017 την κατέθεσα και ζητώ από εσάς να μας ενημερώσετε ποια είναι τα σχέδιά σας σε ό,τι αφορά την έδρα της υπό ίδρυση Λιμενικής Ακαδημίας στους κόλπους της οποίας θα ιδρύσετε Σχολή Αξιωματικών, Σχολή Υπαξιωματικών, Σχολή Λιμενοφυλάκων σε αντιστοίχιση με αυτή που έχει η Ελληνική Αστυνομία και το Πυροσβεστικό Σώμα.

Διότι ως γνωστόν, το 2000 είχε αποφασιστεί η ίδρυση της Λιμενικής Ακαδημίας στην Αλεξανδρούπολη. Είχαν προχωρήσει οι διαδικασίες και οι τοπικοί φορείς πρότειναν στο Υπουργικό Συμβούλιο την παραχώρηση μιας έκτασης εκατόν σαράντα οκτώ στρεμμάτων στην καλύτερη περιοχή της Αλεξανδρούπολης πλησίον της θαλάσσης και μεταξύ δύο λιμένων, δηλαδή του κεντρικού της Αλεξανδρούπολης και του περιφερειακού της Μάκρης. Έγιναν όλες οι απαιτούμενες και προπαρασκευαστικές ενέργειες, αλλά δυστυχώς αυτή η απόφαση δεν υλοποιήθηκε μέχρι σήμερα.

Επειδή ήδη καταθέσατε και ανεβάσατε σε διαβούλευση τον νέο νόμο του Υπουργείου σας, στο άρθρο 58 του οποίου προβλέπετε την ίδρυση της Λιμενικής Ακαδημίας, ερωτούμε ποια είναι η έδρα της Λιμενικής Ακαδημίας, την οποία θα ιδρύσετε με νόμο που σίγουρα θα καταθέσετε προσεχώς και αν υπάρχει άλλη πόλη της Ελλάδος με τις ίδιες προϋποθέσεις που έχει αυτή τη στιγμή η Αλεξανδρούπολη.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, Στρατηγέ.

Τον λόγο έχει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε Βουλευτά, πράγματι όπως αναφέρατε κι εσείς, οι προηγούμενες κυβερνήσεις είχαν υποσχεθεί στην ουσία από το 2000 την ίδρυση της Λιμενικής Ακαδημίας στην Αλεξανδρούπολη, μια διαδικασία που όμως, όπως γνωρίζετε, δεν προχώρησε ποτέ ικανοποιητικά. Τον Απρίλη του 2002 παραχωρήθηκε κατά κυριότητα στο Υπουργείο Ναυτιλίας και Νησιωτικής Πολιτικής με πράξη του Υπουργικού Συμβουλίου μια αρκετά μεγάλη έκταση στην Αλεξανδρούπολη, όπως είπατε κι εσείς, εκατόν σαράντα οκτώ στρεμμάτων.

Όμως, από τότε η συγκεκριμένη διακήρυξη πέρασε από πολλά στάδια: Ανατέθηκε από την ΚΕΔ μία μελέτη και μάλιστα με αρκετά χρήματα, όπως ξέρετε, 400.000 ευρώ για συμβούλους το 2002. Έγινε η πρώτη φάση του διαγωνισμού. Κατόπιν αλλάξανε τα πλάνα για να γίνει με ΣΔΙΤ. Όμως, ποτέ, όπως ξέρετε, εδώ και πάρα πολλά χρόνια δεν πήρε μια συγκεκριμένη μορφή. Το έργο επί της ουσίας δεν ωρίμασε ποτέ. Προφανώς, δεν είμαι εγώ αυτός που θα σας απαντήσει τι έγινε τα προηγούμενα δεκαπέντε χρόνια, γιατί δεν είχαμε εμείς την ευθύνη της διακυβέρνησης.

Έχουν αναφερθεί πολλά και μάλιστα υπάρχει και σχετικό άρθρο Βουλευτή της περιοχής, κ. Καΐσα που αναφέρει ότι το έργο κοστολογήθηκε από την ΚΕΔ στα 45 εκατομμύρια πλέον ΦΠΑ, ενώ τον Ιανουάριο του 2004 το διοικητικό συμβούλιο της Κτηματικής Εταιρείας Δημοσίου ενέκρινε αμοιβή, κατ’ αποκοπή -και αυτό είναι ένα ερώτημα- 400.000 ευρώ για χρηματοοικονομικό σύμβουλο.

Όπως είπατε κι εσείς και πολύ ορθά, η Κυβέρνηση έχει λάβει μία συγκεκριμένη πολιτική απόφαση και αυτή η πολιτική απόφαση είναι επιτέλους και στο Λιμενικό να ισχύσει ό,τι συμβαίνει και στα άλλα Σώματα, να εισάγονται δηλαδή οι υποψήφιοι με πανελλαδικές εξετάσεις. Ο σχεδιασμός μας αυτός, λοιπόν, θεωρούμε ότι μπορεί να υλοποιηθεί -με το μικρότερο δυνατό κόστος- εντός του στενού δημοσιονομικού πλαισίου που υπάρχει αυτή τη στιγμή, από τις υπάρχουσες Σχολές Δοκίμων Σημαιοφόρων, Δοκίμων Υπαξιωματικών και Δοκίμων Λιμενοφυλάκων, κάτι που θα ξεκινήσει από το 2018 - 2019.

Σε αυτή τη φάση θεωρούμε ότι οι ανάγκες μπορούν να καλυφθούν από τη Σχολή Ναυτικών Δοκίμων του ΓΕΝ στον Πειραιά, τις εγκαταστάσεις της Σχολής Λιμενοφυλάκων και τις εγκαταστάσεις της Σχολής Μονίμων Υπαξιωματικών του Ναυτικού στον Σκαραμαγκά. Δεν θέλουμε σε αυτή τη φάση να διακινδυνεύσουμε το μείζον, το οποίο σήμερα είναι να εφαρμοστούν οι πανελλαδικές εξετάσεις, γιατί νομίζουμε ότι αυτό είναι το πιο σημαντικό.

Σε κάθε περίπτωση, εάν κριθεί ότι θα υπάρχει αναγκαιότητα για να πάμε σε νέα σχολή, σε νέα ακαδημία, τότε θα εξετάσουμε και την περίπτωση της Αλεξανδρούπολης αλλά και άλλες προτάσεις που έχουν κατατεθεί. Σε κάθε περίπτωση δεν μας βρίσκουν a priori αντίθετους τέτοιες προτάσεις. Όμως οφείλω να ομολογήσω ότι δεν έχουν τύχει περαιτέρω επεξεργασίας, πέραν αυτής που μάλλον κάπου έχει χαθεί στον χρόνο. Από το 2004 επί της ουσίας δεν υπήρξε καμμία άλλη κίνηση, όταν ουσιαστικά είχε σταματήσει ο διαγωνισμός.

Επομένως καταλαβαίνετε ότι σε αυτή την περίπτωση θα προσπαθήσουμε υπό αυτές τις συνθήκες να χρησιμοποιήσουμε τις ήδη υφιστάμενες δομές που υπάρχουν. Δυνητικά, αν υπάρχει πρόσφορο έδαφος, μπορούμε να δούμε οποιαδήποτε άλλη περιοχή και φυσικά και την Αλεξανδρούπολη για έναν μακροχρόνιο σχεδιασμό.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υφυπουργό.

Κύριε Δημοσχάκη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Είναι πράγματι ένα θετικό βήμα το ότι αποφασίζετε να αντιστοιχηθείτε εκπαιδευτικά με το Σώμα της Ελληνικής Αστυνομίας, μία δομή η οποία δοκιμάστηκε επί σειρά ετών και που στα χνάρια αυτής της δομής ακολούθησε και το Πυροσβεστικό Σώμα.

Όμως, θα ήθελα να σας πω, κύριε Υφυπουργέ, ότι σας διακρίνει προχειρότητα. Διότι όλα θα πρέπει να γίνονται στην ώρα τους. Κατ’ αρχάς, ιδρύετε ένα σοβαρότατο εκπαιδευτικό ίδρυμα στον χώρο των Σωμάτων Ασφαλείας και αυτό θα πρέπει να έχει πατρίδα και αυτή την πατρίδα θα πρέπει να τη ρυθμίσετε με νόμο, όπως ακριβώς θα έλθετε εδώ στην Ολομέλεια και θα ζητήσετε την έγκριση της Ολομέλειας.

Από την άλλη πλευρά, εγώ θα ήθελα να σας υπογραμμίσω τα επιχειρήματά μου και για λόγους ιστορικούς θα πρέπει αυτά να καταγραφούν. Τα λιμάνια της Αλεξανδρούπολης, της Σαμοθράκης, του Πόρτο Λάγος, αλλά και το περιφερειακό, που είναι της Μάκρης, διαθέτουν σημαντικές προϋποθέσεις, εγκαταστάσεις αλλά και προδιαγραφές και μπορούν να αποτελέσουν τα καλύτερα πεδία αλλά και εκπαιδευτικά εργαλεία για τους νέους λιμενικούς. Έχουν φυσικά και μια ιδιάζουσα γεωπολιτική θέση, ενώ αποτελούν ως περιοχή και κόμβο αγωγών φυσικού αερίου με σημαντικές προοπτικές, αν ληφθεί υπ’ όψιν ότι σε λίγο αρχίζει και ο γνωστός σταθμός του LNG στην Αλεξανδρούπολη.

Επίσης, η ίδρυση της Λιμενικής Ακαδημίας στην Αλεξανδρούπολη εγγυάται καλύτερη προστασία των θαλασσίων συνόρων μας σε μια ευαίσθητη περιοχή. Και ξέρετε τι σημαίνει ευαίσθητη περιοχή εσείς, διότι κι εσείς έχετε περίπου την ίδια καταγωγή με τον ομιλούντα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Σύνορα.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ακριβώς.

Νομίζω, λοιπόν, ότι μια τέτοια απόφαση θα τόνωνε το πατριωτικό αίσθημα των Εβριτών και γενικά των Θρακιωτών και θα γέμιζε η θαλάσσια περιοχή μας από εκπαιδευτικά σκάφη και πάνω σε αυτά θα ήταν νέα παιδιά, οι οποίοι θα ήταν οι καλύτεροι πρεσβευτές της περιοχής μας. Μπορείτε όμως από τώρα να δώσετε την έδρα. Εμείς δεν είπαμε ότι μπορείτε να έλθετε άμεσα. Μπορείτε, όμως, να ανοίξετε τον δρόμο, να κάνετε την αρχή. Θα έλθουμε εμείς μεταγενέστεροι -έτσι είναι τα πράγματα, αυτή είναι η δημοκρατία μας- και θα ολοκληρώσουμε αυτόν τον κύκλο.

Θέλω να σας πω και κάτι άλλο. Όποιος κι αν μας ακούει θα λέει «μα, τι λέει τώρα ο κ. Δημοσχάκης; Σε μια περίοδο οικονομικής κρίσης;». Βεβαίως, αυτό είναι το φάρμακο. Υπάρχουν χρηματοδοτικά εργαλεία και μέσα από την Ευρωπαϊκή Ένωση. Τα θαλάσσια και τα χερσαία σύνορά μας θέλουν προστασία. Και θέλουν προστασία από τις εθνικές αρχές ασφαλείας, που είναι η Ελληνική Αστυνομία και το Λιμενικό Σώμα. Νομίζω ότι θα μπορούσατε να εκμεταλλευτείτε τα ταμεία εξωτερικών συνόρων, με την καλή έννοια του όρου. Επίσης, θα μπορούσατε να εκμεταλλευτείτε και τον νόμο περί ΣΔΙΤ, παρά το γεγονός ότι δυστυχώς έχετε και κάποια «αλλεργία» ως προς αυτό, από ό,τι περιγράφετε πολλές φορές και από το Βήμα της Βουλής.

Ωστόσο, εγώ σας ενθαρρύνω. Έχετε χρόνο μπροστά σας και φυσικά θα συζητήσουμε και όταν καταθέσετε τον νόμο στην Ολομέλεια. Έχουμε πολλά επιχειρήματα, κύριε Υφυπουργέ, τα οποία είναι, πράγματι, αδιάσειστα. Και εκείνο το οποίο θα σας πω είναι ότι ο λόγος είναι ηθικός. Ο εμπαιγμός σε βάρος των Εβριτών επί σειρά ετών μάς έχει κοστίσει. Ευκαιρία είναι, μια και έρχεται ο Πρωθυπουργός και μας λέει ότι μας αγαπάει πάρα πολύ, να το αποδείξετε με τα έργα σας, με τις αποφάσεις σας και κυρίως με τις νομοθετικές ρυθμίσεις οι οποίες αναμένονται. Θα μας έχετε συμπαραστάτες σε μια θετική απόφαση.

Μάλιστα θα ήθελα να υπογραμμίσω ότι για τα θέματα των στελεχών του Λιμενικού Σώματος συμμετείχα κι εγώ στη διαβούλευση, πέραν της επίκαιρης ερώτησης που κατέθεσα, αλλά και οι θεσμικοί παράγοντες του νομού, αυτοδιοικητικοί, οι δήμαρχοι, ο δήμαρχος της Αλεξανδρούπολης, ο αντιπεριφερειάρχης του Έβρου, ο περιφερειάρχης, ο κόσμος όλος είναι σύσσωμος και διψά για μια τέτοια επένδυση, η οποία πραγματικά είναι πάρα πολύ απαραίτητη.

Θέλω να σας πω -και θα κλείσω με αυτό, κύριε Πρόεδρε-, ότι ιδρύθηκαν σχολές Αστυνομίας στη Θράκη και μάλιστα, με σχεδίαση του ομιλούντα ως αστυνόμου, μία στη Ξάνθη, στην Κομοτηνή και στο Διδυμότειχο.

Επί αρχηγίας μου στο Σώμα μεταφέρθηκε μετά από εκατόν εβδομήντα δύο χρόνια η Σχολή Αστυφυλάκων της Αθήνας στην Κομοτηνή και όλη η εκπαιδευτική πολιτική της Ελληνικής Αστυνομίας σε ό,τι αφορά τα τμήματα δοκίμων αστυφυλάκων, που είναι οκτώ τον αριθμό σε όλη τη χώρα, εκπορεύεται από τη Κομοτηνή. Άρα με μια Σχολή της Ελληνικής Ακτοφυλακής στην Αλεξανδρούπολη και μέσα από συνέργειες με τις αστυνομικές σχολές και μέσα από συνέργειες με τα πολλά τμήματα του Δημοκριτείου Πανεπιστημίου Θράκης, θα μπορούσε η Θράκη να αποτελέσει πραγματικά πυλώνα εκπαίδευσης και επιμόρφωσης στελεχών όχι μόνο της Ελλάδος αλλά και όλης της Ευρώπης.

Γιατί θέλω να ξέρετε ότι το διασυνοριακό έγκλημα δεν θα σταματήσει ποτέ.

**ΠΡΟΕΔΡΕΥΩΝ (Αναστάσιος Κουράκης):** Καλώς. Ευχαριστούμε, κύριε Δημοσχάκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Έχουμε το καλύτερο πεδίο εκπαίδευσης. Έχουμε νησιωτικά σύνορα, έχουμε θαλάσσια σύνορα, έχουμε ποτάμια σύνορα, έχουμε αυστηρώς χερσαία σύνορα με αποτρεπτικό εμπόδιο. Όλα τα στελέχη των αστυνομιών της Ευρώπης και των λιμενικών αρχών της Ευρωπαϊκής Ένωσης θα ήθελαν να εκπαιδεύονται σε αυτή την περιοχή. Εγώ σας το προτείνω και μάλιστα ως καλός εισηγητής σας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, Στρατηγέ.

Τον λόγο έχει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός για τη δευτερολογία του.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κύριε Δημοσχάκη, είναι αλήθεια ότι ανοίξατε πολλά ζητήματα. Θα μου επιτρέψετε, όμως, να μη μπω σε όλα αυτά τα ζητήματα, γιατί θα μας μαλώσει και ο κύριος Πρόεδρος.

Κατ’ αρχάς να χαιρετίσω το ότι δέχεστε θετικά το άρθρο 58 και τις πανελλαδικές εξετάσεις για το Λιμενικό Σώμα. Θεωρώ ότι έχοντας τη γνώση της Αστυνομίας αυτό σάς βρίσκει σύμφωνους και αυτό είναι θετικό.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Και δεν πρέπει να διαταραχτεί σε καμμία περίπτωση.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Προφανώς.

Όμως, μη μιλάτε για προχειρότητα, κύριε Δημοσχάκη, ιδιαίτερα σε αυτό το θέμα που ξεκίνησε το 2000 με μια υπόσχεση και η πρώτη ενέργεια έγινε το 2002 και η τελευταία ενέργεια έγινε το 2004 και έκτοτε έχει εξαφανιστεί αυτό το αίτημα και επανέρχεται τώρα –και καλώς θα έλεγα ότι επανέρχεται- από εσάς και από τους φορείς του Έβρου. Διότι αυτό αποδεικνύει την ασυνέπεια των προηγούμενων κυβερνήσεων. Δεν είστε σε θέση να κατηγορήσετε εμάς για προχειρότητα. Εμείς επιλέξαμε να κάνουμε αυτό που είπαμε στην αρχή: με τον καλύτερο τρόπο, τον πιο οικονομικό τρόπο, στο πλαίσιο των δημοσιονομικών συνθηκών να φέρουμε τις πανελλαδικές εξετάσεις και να κάνουμε επιτέλους την εισαγωγή στο Λιμενικό Σώμα αξιοκρατική, διότι μέχρι στιγμής -θα μου επιτρέψετε να πω- ίσως να μην ίσχυε και απόλυτα αυτό το κριτήριο.

Από εκεί και πέρα, σέβομαι απόλυτα αυτό που λέτε ότι η Αλεξανδρούπολη θα μπορούσε να είναι ένα καλό πεδίο εκπαίδευσης των νέων λιμενοφυλάκων και των νέων λιμενικών, όπως και άλλες περιοχές, που αναφέρατε, όπως στα σύνορα του ανατολικού Αιγαίου. Αυτό θα ληφθεί υπ’ όψιν σε μια επόμενη φάση, όπου θα χρειαστούμε επιπλέον σχολές για να εκπαιδεύσουμε το προσωπικό μας. Όμως, δεν θα προστατέψουμε τα σύνορά μας με δόκιμους λιμενοφύλακες, δόκιμους σημαιοφόρους και δόκιμους κελευστές. Εμείς προστατεύουμε τα σύνορά μας, κύριε Δημοσχάκη, στελεχώνοντας τις υπηρεσίες στον Έβρο, στελεχώνοντας τις υπηρεσίες στο Αιγαίο, ενισχύοντας τις υπηρεσίες εκεί που πραγματικά υπάρχει ανάγκη. Και αυτό το κάναμε εμείς. Έχουμε φέρει πληρότητα στο Λιμενικό Σώμα, έχουμε φέρει πληρότητα -και το ξέρετε πάρα πολύ καλά- κυρίως στα σύνορά μας. Δεν ικανοποιούμε ρουσφέτια, να φέρνουμε από εδώ και από εκεί κόσμο. Πρώτα στελεχώνουμε το Λιμενικό Σώμα στην παραμεθόριο και μετά οπουδήποτε αλλού. Αυτό νομίζω ότι έχει να κάνει με συνέπεια και όσον αφορά στη δίωξη του εγκλήματος -όπως αναφέρατε- αλλά και συνέπεια ως προς την προστασία των θαλάσσιων συνόρων μας.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υφυπουργό Ναυτιλίας και Νησιωτικής Πολιτικής κ. Νεκτάριο Σαντορινιό.

Να ενημερώσουμε το Σώμα ότι η πρώτη με αριθμό 562/6-3-2017 επίκαιρη ερώτηση πρώτου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Υποδομών και Μεταφορών,σχετικά με τις «καθυστερήσεις στην ολοκλήρωση του κάθετου οδικού άξονα της Νέας Εγνατίας Οδού Αδρανίου - Ορμενίου», δεν θα συζητηθεί λόγω κωλύματος του Υπουργού Υποδομών και Μεταφορών κ. Χρήστου Σπίρτζη.

Επίσης, η δεύτερη με αριθμό 572/7-3-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλουπρος τον Υπουργό Παιδείας, Έρευνας και Θρησκευμάτων, σχετικά με την «έκδοση προεδρικών διαταγμάτων για την αναγνώριση των επαγγελματικών δικαιωμάτων των πτυχιούχων ΤΕΙ», δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Για τον ίδιο λόγο δεν θα συζητηθούν η όγδοη με αριθμό 480/14-2-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τις άδειες των αναπληρωτών εκπαιδευτικών, καθώς και η ένατη με αριθμό 504/20-2-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ.Χρήστου Παππάπρος τον Υπουργό Παιδείας, Έρευνας και Θρησκευμάτων, σχετικά με «την εκπλήρωση του τάματος του έθνους».

Η πέμπτη με αριθμό 537/24-2-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ.Χρήστου Μπουκώρου προς τον ΥπουργόΟικονομίας και Ανάπτυξης, σχετικά με την αύξηση του ποσοστού ανεργίας στη Μαγνησία εξαιτίας της αποβιομηχάνισης, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Αλέξανδρου Χαρίτση, εξαιτίας προγραμματισμένου ταξιδιού στη Μυτιλήνη.

Η έκτη με αριθμό 447/6-2-2017 επίκαιρη ερώτηση δευτέρου κύκλου του Βουλευτή Β΄ Αθηνών της Νέας Δημοκρατίας κ.Σπυρίδωνος – Άδωνιδος Γεωργιάδηπρος τον Υπουργό Οικονομικών,σχετικά με τη «συνάντηση του Πρωθυπουργού με εκπροσώπους της επενδυτικής τράπεζας Rothschild», καθώς και η έβδομη με αριθμό 345/16-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνιδος Γεωργιάδηπρος τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ), δεν θα συζητηθούν λόγω κωλύματος του Υπουργού Οικονομικών κ. Ευκλείδη Τσακαλώτου.

Προχωρούμε τώρα στη δωδέκατη με αριθμό 527/24-2-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας,σχετικά με το Πολυδύναμο Περιφερειακό Ιατρείο της Τήλου.

Στην επίκαιρη αυτή ερώτηση θα απαντήσει ο Υπουργός Υγείας κ. Ανδρέας Ξανθός.

Κύριε Τάσσο, έχετε τον λόγο για να αναπτύξετε την ερώτησή σας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, η κατάσταση στο Πολυδύναμο Ιατρείο της Τήλου έχει φτάσει στο απροχώρητο. Από το 2012 και με ευθύνη όλων των κυβερνήσεων, βέβαια, το Ιατρείο της Τήλου δεν έχει μόνιμο προσωπικό. Οι οκτακόσιοι κάτοικοι του νησιού, που βέβαια το καλοκαίρι γίνονται πολύ περισσότεροι, μένουν για μεγάλα χρονικά διαστήματα τελείως χωρίς γιατρό ή οι αρμόδιοι προσπαθούν να καλύψουν τα κενά με απόσπαση προσωπικού από άλλες τραγικά υποστελεχωμένες μονάδες υγείας.

Ο εμπαιγμός και η κοροϊδία εκ μέρους της Κυβέρνησης συνεχίζεται σε βάρος της υγείας των κατοίκων, την ίδια ώρα που σε κάποιες περιπτώσεις οι συνέπειες από την έλλειψη γιατρού είναι οδυνηρές. Τελευταίο παράδειγμα, το οποίο ήταν και η σταγόνα που ξεχείλισε το ποτήρι, αποτελεί για τους κατοίκους του νησιού το τραγικό περιστατικό όταν τραυματίας με εκτεταμένα σοβαρά εγκαύματα έμεινε αβοήθητος με αφόρητους πόνους χωρίς παυσίπονη ένεση για δύο μέρες, επειδή το ιατρείο δεν τη διέθετε αυτή την ένεση και μεταφέρθηκε στο Γενικό Νοσοκομείο της Ρόδου με πλοίο της γραμμής. Η μεταφορά του τραυματία ήταν αδύνατο να γίνει με άλλο μέσο, λόγω καιρικών συνθηκών.

Η πολιτική που εφαρμόζει η Κυβέρνηση και στα νησιά μας και οι φιέστες που διοργανώνονται δεν είναι παρά απροκάλυπτη κοροϊδία, στάχτη στα μάτια των νησιωτών, γιατί τα δικά της μάτια είναι μονίμως στραμμένα στα κρίσιμα για το κεφάλαιο μέτωπα, που απαιτούν ακόμα πιο αιματηρές περικοπές στις δαπάνες για κοινωνικές ανάγκες.

Η υποστελέχωση, η έλλειψη υγειονομικού υλικού, οι δυσκολίες στη διακομιδή επειγόντων περιστατικών από τα μικρά νησιά σε μεγάλες νοσοκομειακές μονάδες, κάνουν τη ζωή των κατοίκων των μικρών νησιών τρομερά δύσκολη, ανασφαλή κι επικίνδυνη.

Σας ρωτάμε, λοιπόν, κύριε Υπουργέ: ποια μέτρα θα πάρει η Κυβέρνηση, ώστε άμεσα να στελεχωθεί πλήρως το Πολυδύναμο Περιφερειακό Ιατρείο της Τήλου με ιατρικό και νοσηλευτικό προσωπικό, παίρνοντας υπ’ όψιν τις ανάγκες των κατοίκων και τη δομή των προσφύγων στο νησί;

Δεύτερον, τι μέτρα θα λάβετε, ώστε να σταματήσουν εδώ και τώρα οι προσωρινές λύσεις με αποσπάσεις προσωπικού από άλλες μονάδες και οι συμβάσεις με ΜΚΟ και να λυθεί οριστικά και άμεσα η στελέχωση του Πολυδύναμου Περιφερειακού Ιατρείου;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Σταύρο Τάσσο, Βουλευτή Λέσβου του Κομμουνιστικού Κόμματος Ελλάδας.

Τον λόγο έχει ο Υπουργός Υγείας κ. Ξανθός για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, ευχαριστώ πολύ για την ερώτηση.

Θέλω να πω εξαρχής ότι δεν υπάρχει εμπαιγμός. Υπάρχει πραγματική δυσκολία, υπάρχει διαχρονική δυσκολία της πολιτείας να καλύψει σε απομονωμένα, δυσπρόσιτα και νησιωτικά μέρη πλήρως τις ανάγκες των πολιτών.

Αυτή τη στιγμή, για να έρθουμε στη σημερινή πραγματικότητα, η κατάσταση βαίνει βελτιούμενη στο Πολυδύναμο Περιφερειακό Ιατρείο της Τήλου. Όντως υπήρξε μια περίοδος που υπήρχαν δυσκολίες στη στελέχωση, υπήρξε μετακίνηση μιας γιατρού, η οποία ήταν για πολύ μεγάλο διάστημα εκεί. Αυτό το οποίο όμως ξέρουν πολύ καλά οι κάτοικοι είναι ότι ποτέ δεν έμεινε το νησί χωρίς γιατρό, προφανώς με εμβαλωματικές λύσεις, δηλαδή με τη συνδρομή των Ενόπλων Δυνάμεων, όπως και σήμερα υπηρετεί οπλίτης γιατρός -και υπάρχει σε συνεννόηση με το Υπουργείο Εθνικής Άμυνας σταθερά η δέσμευση ότι θα καλύπτεται για όσο διάστημα χρειαστεί το νησί με οπλίτη γιατρό-, υπήρξε η συνδρομή μη κυβερνητικών οργανώσεων και υπήρξαν μετακινήσεις από άλλα όμορα νησιά και περιφερειακά ιατρεία, από τη Χάλκη για παράδειγμα.

Ξέρετε πολύ καλά ότι έχουμε προκηρύξει μια θέση Επιμελητή Β΄ Γενικής Ιατρικής, δυστυχώς χωρίς ανταπόκριση. Έχουμε προκηρύξει μια θέση Επικουρικού Ειδικευμένου Γιατρού Γενικής Ιατρικής ή Παθολογίας, επίσης χωρίς ανταπόκριση, και ευτυχώς αυτή την περίοδο υπήρξε μια εκούσια πρόθεση, διαθεσιμότητα μετακίνησης και από 21 Φεβρουαρίου έχει μετακινηθεί ειδικευμένος γιατρός Επιμελητής Α΄ Γενικής Ιατρικής από ένα περιφερειακό ιατρείο της 6ης ΥΠΕ για τρεις μήνες στην Τήλο και πιστεύουμε ότι θα ενισχύσει την ιατρική παρουσία στο νησί, παράλληλα με την πρόσληψη δύο νοσηλευτριών: μιας μόνιμης νοσηλεύτριας από την προκήρυξη 5Κ, την οποία προκηρύξαμε πέρσι και ολοκληρώθηκε φέτος, και επίσης μίας ακόμη νοσηλεύτριας, με την τελευταία προκήρυξη των τεσσάρων χιλιάδων θέσεων μέσω του ειδικού προγράμματος του ΟΑΕΔ.

Είχε ζητηθεί επίσης και μια θέση οδηγού ασθενοφόρου, η οποία δεν καλύφθηκε, διότι δεν πληρούσε το κριτήριο της ετήσιας ανεργίας. Τώρα οι κενές αυτές θέσεις θα επαναπροκηρυχθούν με χαμηλότερο ή και μηδενικό όριο ανεργίας, έτσι ώστε να διευκολύνουμε την κάλυψη και της συγκεκριμένης θέσης.

Τη μόνιμη θέση Επιμελητή Γενικής Ιατρικής ή Παθολογίας την επαναπροκηρύσσουμε. Επίσης, να ξέρετε ότι έχει γίνει πολύ μεγάλη προσπάθεια να δοθούν αυξημένα κίνητρα. Και οι δύο θέσεις αγροτικών γιατρών στο πολυδύναμο περιφερειακό ιατρείο έχουν το επιπλέον bonus των 400 ευρώ, ένα επίδομα το οποίο θεσμοθετήσαμε πέρσι με τον ν.4368 και πιστεύουμε ότι ο συνδυασμός αυτών των παρεμβάσεων θα ενισχύσει τα κίνητρα προσέλκυσης και ελπίζουμε ότι θα αντιμετωπιστούν σε μόνιμη βάση οι ανάγκες, όπως σωστά επισημαίνεται ότι αυτός πρέπει να είναι ο στόχος, να καλυφθούν δηλαδή σε μόνιμη βάση οι ανάγκες αυτού του νησιού, των κατοίκων του που ζουν εκεί και φυσικά των επισκεπτών του το καλοκαίρι.

Το τελευταίο που θα ήθελα να σας πω είναι ότι είναι υπό μετακίνηση από το τέως Κέντρο Υγείας Θήρας, το οποίο τώρα μεταστεγάστηκε και ενισχύθηκε με το νέο Νοσοκομείο Σαντορίνης και θα μεταφερθεί μια καμπίνα τηλεϊατρικής στο συγκεκριμένο πολυδύναμο περιφερειακό ιατρείο, πράγμα που και αυτό ενισχύει τη διαγνωστική δυνατότητα των υπηρετούντων γιατρών και μπορεί με τη συνδρομή έμπειρων γιατρών από νοσοκομεία του Πειραιά να δίνονται οι απαραίτητες οδηγίες, έτσι ώστε η φροντίδα των πολιτών να είναι η καλύτερη δυνατή.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Τάσσο, έχετε τον λόγο για τη δευτερολογία σας.

**ΣΤΑΥΡΟΣ ΤΑΣΣΟΣ:** Κύριε Υπουργέ, είναι φανερό από την απάντηση που δώσατε ότι δεν υπάρχει ελπίδα ότι το πολυδύναμο Περιφερειακό Ιατρείο της Τήλου θα στελεχωθεί με το απαραίτητο μόνιμο προσωπικό. Και αυτό γιατί, όπως και οι προηγούμενες κυβερνήσεις, ακολουθείτε την ίδια πολιτική, τόσο γενικά όσο και ειδικά, στον τομέα της υγείας, που βέβαια αυτή η πολιτική έχει σαν στόχο να περιοριστούν οι δαπάνες που είναι για κοινωνικές ανάγκες, ώστε να εξοικονομηθούν πόροι για να μπορέσουν οι δανειστές να πάρουν πίσω τα λεφτά τους και να γίνουν οι ρυθμίσεις αυτές που θα τους επιτρέψουν να βγουν με υψηλή κερδοφορία από την κρίση.

Επομένως, όπως είπα και στην πρωτολογία μου, τα μάτια σας τα έχετε μόνιμα στραμμένα προς τις ανάγκες του κεφαλαίου και όχι προς τις ανάγκες της ελληνικής κοινωνίας.

Για παράδειγμα, είστε πολύ γαλαντόμοι όσον αφορά τις επιδοτήσεις των εφοπλιστών για να βάζουν τα σαπιοκάραβά τους στις γραμμές, αλλά είστε πολύ σφιχτοί στο να δώσετε κίνητρα στους γιατρούς και στο νοσηλευτικό προσωπικό για να πάνε σε τέτοιες περιοχές που βέβαια είναι απομονωμένες, είναι μακριά από τα σπίτια και επομένως θα πρέπει τουλάχιστον οι μισθοί που θα παίρνουν να τους επιτρέπουν να ζουν με αξιοπρέπεια.

Γι’ αυτό και είναι φανερό, όπως είπατε κι εσείς, ότι παρ’ όλο που προκηρύχθηκαν κάποιες θέσεις και για μόνιμο και για επικουρικό προσωπικό, δεν υπήρξε προσέλευση, γιατί είναι προφανές ότι οι συνθήκες, με τις οποίες καλούνται να δουλέψουν οι άνθρωποι αυτοί, δεν είναι ικανοποιητικές.

Επομένως θα πρέπει να γίνει καθαρό –και το έχουμε τονίσει πάρα πολλές φορές- ότι δυστυχώς στο πλαίσιο αυτού του συστήματος και η υγεία δεν είναι τίποτα άλλο παρά άλλο ένα πεδίο κερδοφορίας, όπως είναι κάθε τι. Κάθε ανθρώπινη δραστηριότητα είναι πεδίο κερδοφορίας. Η παιδεία, η υγεία, το περιβάλλον, οι φυσικές ομορφιές της χώρας μας είναι πεδία κερδοφορίας για το μεγάλο κεφάλαιο. Και η πολιτική σας, δυστυχώς, κινείται στην ίδια ρότα με την πολιτική των προηγούμενων κυβερνήσεων. Τα πάντα γίνονται για την κερδοφορία του μεγάλου κεφαλαίου και αυτό βέβαια περιλαμβάνει και την υγεία. Αυτή είναι η πραγματικότητα και το έχουμε πει πάρα πολλές φορές ότι αν δεν συγκρουστείτε με αυτή την πολιτική, δεν υπάρχει περίπτωση να υποστηριχθεί αυτό που εμείς λέμε δημόσια και δωρεάν υγεία. Δημόσια δωρεάν υγεία και καπιταλισμός είναι έννοιες ασύμβατες και τα νησιά θα είναι μια ζωή στην απέξω, να το πω έτσι λίγο λαϊκά, ενώ οι εφοπλιστές έχουν τις πενήντα έξι φοροαπαλλαγές τους και θα πίνουν εις υγείαν των κορόιδων.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Τάσσο.

Τον λόγο έχει ο Υπουργός Υγείας κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν θα μπω στον πειρασμό να απαντήσω στο ιδεολογικό ζήτημα. Την έχουμε κάνει ξανά αυτή τη συζήτηση.

Εμείς, αγαπητέ συνάδελφε, πιστεύουμε ότι όχι μόνο σε συνθήκες καπιταλισμού, αλλά και σε συνθήκες προτεινόμενης λιτότητας και μνημονιακών δεσμεύσεων, όπως είναι σήμερα η χώρα μας, μπορούμε, αν υπάρχουν οι σωστές πολιτικές προτεραιότητες, να στηρίξουμε τη δημόσια περίθαλψη, να διασφαλίσουμε την καθολική κάλυψη των πολιτών. Αυτό το κάναμε πέρσι και είναι αδιαμφισβήτητο γεγονός. Σε μια περίοδο που η χώρα είναι χρεοκοπημένη, αυτή η Κυβέρνηση έχει αφήσει ένα αποτύπωμα ευαισθησίας και μεροληψίας υπέρ των αδύναμων. Διασφάλισε την καθολική ιατροφαρμακευτική κάλυψη όλων των ανασφάλιστων πολιτών μόνο με τη χρήση του ΑΜΚΑ και τη δωρεάν εξυπηρέτησή τους στις δημόσιες υπηρεσίες. Αυτό είναι μια πολύ σημαντική αλλαγή που έγινε, παρ’ ότι το δυσμενές δημοσιονομικό περιβάλλον είναι αδιαμφησβήτητο.

Επίσης, αυτή η Κυβέρνηση πιστεύει ότι ο χώρος της υγείας δεν είναι χώρος, όπως λέτε, διευκόλυνσης της κερδοφορίας του κεφαλαίου. Δεν υπάρχει καμμία τέτοια παρέμβαση στη διετία που έχουμε εμείς την ευθύνη της διακυβέρνησης που να το επιβεβαιώνει. Ίσα-ίσα αυτό το οποίο έχουμε αποδείξει με πολύ συγκεκριμένο τρόπο είναι ότι υπάρχει μια προτεραιότητα υπέρ της δημόσιας περίθαλψης και μια αντίληψη επικουρικότητας από την πλευρά του ιδιωτικού τομέα, ο οποίος προφανώς καλύπτει και αυτός ένα μέρος από τις συνολικές ανάγκες υγείας των πολιτών.

Η υγεία, για εμάς, είναι χώρος κάλυψης πραγματικών αναγκών, είναι χώρος αξιοπρεπούς φροντίδας των πολιτών την ώρα της ανάγκης και είναι και χώρος κοινωνικής αναδιανομής, όπου η πολιτεία οφείλει να αναδιανέμει πόρους και να στηρίζει τα πιο αδύναμα στρώματα. Κι αυτό κάνουμε, με συνέπεια, με την πολιτική την οποία σας είπα.

Το πρόβλημα της στελέχωσης των νησιών, το πρόβλημα της ανασφάλειας των κατοίκων στις νησιωτικές περιοχές, ιδιαίτερα στον τομέα της υγείας, είναι υπαρκτό και αντιλαμβανόμαστε πλήρως αυτό το αίτημα που έρχεται από τις τοπικές κοινωνίες, από την τοπική αυτοδιοίκηση, από τα πολιτικά κόμματα, να καλυφθούν όσο γίνεται πληρέστερα αυτές οι ανάγκες.

Έχουμε προωθήσει ένα πλέγμα μέτρων και κινήτρων, όπως πέρυσι με τη ρύθμιση αυτή που σας είπα προηγουμένως για το επίδομα των 400 ευρώ και με ειδική ρύθμιση και συνεννόηση που έχουμε κάνει με την περιφερειακή αυτοδιοίκηση και την πρωτοβάθμια τοπική αυτοδιοίκηση να δίνει ένα κοινωνικό μπόνους στους ανθρώπους που προσλαμβάνονται σε περιφερειακά ιατρεία και στους επικουρικούς γιατρούς και με κίνητρα –μη οικονομικά- που έχουμε δώσει για την πιο γρήγορη βαθμολογική εξέλιξη των υπηρετούντων γιατρών.

Με ρύθμιση, που περνάμε μεθαύριο στο νομοσχέδιο για την ψυχική υγεία, απελευθερώνουμε «εγκλωβισμένους» γιατρούς, οι οποίοι είχαν πάει στα νησιά κι έχουν υπηρετήσει πάνω από πέντε χρόνια και στη συνέχεια δεν ενεργοποιήθηκε η ρύθμιση που προβλεπόταν από τον νόμο για την υποχρεωτική μετακίνησή τους σε άλλα αστικά κέντρα. Αυτό το ενεργοποιούμε και, κατά την άποψή μου, είναι ένα πάρα πολύ σημαντικό κίνητρο, γιατί αλλιώς ο εγκλωβισμός σε αυτά τα μέρη λειτουργούσε ως αντικίνητρο για να επιλέξουν γιατροί να πάνε σε αυτές τις περιοχές.

Προσπαθούμε, επίσης, με μία παρέμβαση που έχουμε κάνει να προσθέσουμε επιπλέον δύο βάσεις αεροδιακομιδών του ΕΚΑΒ στην περιοχή του Αιγαίου. Παλιότερα υπήρχε μόνο μία στη Ρόδο. Τώρα προσθέσαμε άλλη μία στη Σύρο και ετοιμάζουμε μία δεύτερη στη Μυτιλήνη. Αυτό θα μειώσει πάρα πολύ τον χρόνο ανταπόκρισης για την αεροδιακομιδή έκτακτων περιστατικών και, κατά την άποψή μου, ενισχύει την ποιότητα της φροντίδας και την ασφάλεια που μπορεί να δώσει το σύστημα υγείας σε έκτακτες περιπτώσεις.

Επίσης, αυτό που έχουμε κάνει είναι ότι μέσω ενός ειδικού προγράμματος για το προσφυγικό, του ISF, χρηματοδοτούμενου από την Ευρώπη, προσλάβαμε εκατόν σαράντα, περίπου, γιατρούς και λοιπό προσωπικό σε επτά νησιά του ανατολικού Αιγαίου, που είχαν μεγάλη επιβάρυνση λόγω του προσφυγικού. Έχουμε υποβάλει αίτημα αυτές τις μέρες για επιπλέον χρηματοδότηση και αυξημένο αριθμό, εκατόν εξήντα πέντε άτομα. Ήταν μια πολύ σημαντική ένεση ανθρώπινου δυναμικού σε περιοχές νησιωτικές, που εξυπηρετούν φυσικά, εκτός από τους πρόσφυγες, και τον ντόπιο πληθυσμό κι αυτό αναγνωρίστηκε απ’ όλους.

Επίσης, αυτό που θέλω να πω είναι ότι η σταδιακή προκήρυξη δύο χιλιάδων θέσεων μόνιμων γιατρών του ΕΣΥ, που ξεκινάει αυτές τις μέρες και θα ολοκληρωθεί στη διάρκεια της χρονιάς θα υπάρξει ειδική πρόβλεψη ενός τμήματος που θα αφορά αποκλειστικά την πρωτοβάθμια φροντίδα, δηλαδή τα κέντρα υγείας της υπαίθρου, των νησιών και τα ΠΕΔΥ, δηλαδή τις δομές πρωτοβάθμιας φροντίδας στα αστικά κέντρα.

Νομίζω ότι με όλο αυτόν τον συνδυασμό των παρεμβάσεων μπορούμε να προσβλέπουμε σε ένα καλύτερο τοπίο στο κομμάτι της πρωτοβάθμιας φροντίδας και στα νησιά. Και όσον αφορά το συγκεκριμένο νησί, επαναλαμβάνω αυτό που είπα από την αρχή, δεν έμεινε ποτέ χωρίς ιατρική κάλυψη. Μέχρι πριν λίγο καιρό υπηρετούσε ένας οπλίτης γιατρός και μία μαία. Τώρα υπηρετούν δύο γιατροί, μία μαία και δύο νοσηλεύτριες. Είναι μια αισθητή αναβάθμιση και κάνουμε συστηματική προσπάθεια να καλύψουμε με μόνιμο τρόπο τις ανάγκες της περιοχής.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Υγείας κ. Ξανθό.

Η ενδέκατη με αριθμό 530/24-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με «την κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στο ΓΟΕΒ», δεν θα συζητηθεί λόγω κωλύματος του κυρίου Υπουργού.

Επίσης δεν θα συζητηθεί η τρίτη με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες.

Επίσης η δέκατη τρίτη με αριθμό 552/3-3-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Υγείας, σχετικά με την έκρυθμη κατάσταση που βρίσκεται ο χώρος της υγείας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη.

Προχωρούμε στην τελευταία ερώτηση. Θα συζητηθεί η δεύτερη με αριθμό 1481/24-11-2016 ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά, προς τον Υπουργό Υγείας,σχετικά με τις καταγγελίες για υψηλά ποσοστά καισαρικών τομών στην Ελλάδα χωρίς ιατρική αιτιολόγηση.

Θα απαντήσει ο Υπουργός Υγείας κ. Ανδρέας Ξανθός.

Ορίστε, κύριε Δημαρά, έχετε τον λόγο για να αναπτύξετε την ερώτησή σας.

**ΓΕΩΡΓΙΟΣ ΔΗΜΑΡΑΣ:** Ευχαριστώ, κύριε Πρόεδρε.

Κύριε Υπουργέ, το θέμα μας είναι οι καισαρικές τομές. Είναι γνωστό το ζήτημα του υπερβολικά υψηλού ποσοστού καισαρικών τομών στην Ελλάδα. Σύμφωνα με δημοσιεύματα στη χώρα μας οι τοκετοί με καισαρική τομή κυμαίνονται σε ποσοστά από 50% έως 70% ανάλογα βέβαια με το μαιευτήριο, τη στιγμή που ο μέσος όρος στις χώρες της Ευρωπαϊκής Ένωσης είναι 25%. Ο Παγκόσμιος Οργανισμός Υγείας χαρακτηρίζει ως επιτρεπτό ποσοστό καισαρικών το 15%.

Είναι χαρακτηριστικό ότι επί του συνόλου των γεννήσεων τα ποσοστά καισαρικής στην Ελλάδα ανέρχονται σε 58%, τη στιγμή που στη Γαλλία και τη Μεγάλη Βρετανία είναι κοντά στο 18%.

Η επιτροπή του ΟΗΕ για την εξάλειψη των διακρίσεων κατά των γυναικών στις καταληκτικές παρατηρήσεις επί της έβδομης περιοδικής έκθεσης για την Ελλάδα του 2013 εξέφρασε την ανησυχία της για το εξαιρετικά υψηλό ποσοστό καισαρικών τομών, προτρέποντας τη χώρα μας να μειώσει το ποσοστό των καισαρικών τομών που γίνονται χωρίς ιατρική ανάγκη.

Ωστόσο η εικόνα στη χώρα μας δεν φαίνεται να αλλάζει και τα ποσοστά καισαρικών τομών παραμένουν αδικαιολόγητα υψηλά. Οι ειδικοί αναφέρουν ως κύριους λόγους για την πρακτική αυτή, τη μη τήρηση από τους γιατρούς των διεθνών κριτηρίων και πρωτοκόλλων, σχετικά με τις περιπτώσεις που καθίστανται ιατρικά επιβεβλημένη καισαρική τομή.

Ένας φυσιολογικός τοκετός μπορεί να διαρκέσει από έξι ώρες έως τριάντα έξι ώρες, δεσμεύοντας χρονικά τον μαιευτήρα, ενώ μια καισαρική μπορεί να πραγματοποιηθεί μέσα σε μία ώρα και με προγραμματισμένο ραντεβού.

Επιπλέον σημαντική είναι η επιβάρυνση των κρατικών ταμείων από τις καισαρικές, καθώς το κλειστό ενοποιημένο νοσήλιο που καταβάλλει ο ΕΟΠΥΥ για ένα φυσιολογικό τοκετό χωρίς επιπλοκές είναι 600 ευρώ, ενώ το αντίστοιχο με καισαρική χωρίς επιπλοκές είναι 1.000 ευρώ.

Την ίδια στιγμή σημαντικά είναι τα κέρδη των ιδιωτικών μαιευτηρίων από τις καισαρικές, καθώς στα αντίστοιχα πακέτα που προσφέρουν για τοκετό με τη συνδρομή του ΕΟΠΥΥ, η επιβάρυνση για τοκετό με καισαρική σε σχέση με τον φυσιολογικό τοκετό είναι από 170 ευρώ για τρίκλινο έως 620 για μονόκλινο και έως 992 ευρώ για δωμάτιο λουξ.

Με βάση τα παραπάνω σας ερωτώ, κύριε Υπουργέ: Ποιος είναι ο ακριβής αριθμός γεννήσεων με φυσιολογικό τοκετό και ποιος με καισαρική τομή στη χώρα για τα δημόσια μαιευτήρια και ποιος για τα ιδιωτικά μαιευτήρια αντίστοιχα;

Δεύτερον, ποια είναι η ετήσια δαπάνη του ΕΟΠΥΥ για τοκετούς με καισαρική και φυσιολογικούς τοκετούς αντίστοιχα και ποια τα αντίστοιχα ποσοστά σύμφωνα με τα τελευταία διαθέσιμα στοιχεία;

Ποια συγκεκριμένα μέτρα έχει λάβει το Υπουργείο μέχρι τώρα για τη μείωση του υπερβολικά υψηλού αριθμού γεννήσεων με καισαρικές;

Και ποιες διαδικασίες ελέγχου εφαρμόζονται από το Υπουργείο Υγείας, για τη διαπίστωση της επαρκούς ιατρικής αιτιολόγησης των τοκετών που πραγματοποιήθηκαν με καισαρική τομή;

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημαρά για την πολύ σημαντική αυτή ερώτηση.

Νομίζω ότι ο Υπουργός Υγείας κ. Ξανθός θα μας δώσει τις πρέπουσες απαντήσεις για το ζήτημα αυτό.

Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Πραγματικά, κύριε Πρόεδρε, θεωρώ ότι είναι από τις πιο εύστοχες ερωτήσεις, που θίγουν προβλήματα βαθύτερης και ποιοτικότερης λειτουργίας του συστήματος υγείας. Και αξίζει, πραγματικά, και η Εθνική Αντιπροσωπεία και η κοινωνία να πληροφορείται και να προβληματίζεται πάνω στα πραγματικά δεδομένα και, κυρίως, να έχουμε και εμείς το ερέθισμα για να υπάρχει μια πιο αποτελεσματική παρέμβαση της πολιτείας.

Το πρόβλημα είναι σημαντικό και είναι πραγματικό. Κι εμείς, ακριβώς, επειδή αυτή ήταν η περιρρέουσα ατμόσφαιρα την οποία κι εσείς περιγράψατε σε συνεργασία με το τοπικό γραφείο του Παγκόσμιου Οργανισμού Υγείας στην Ελλάδα, ζητήσαμε και έγινε μία έρευνα και πριν από λίγες μέρες είχαμε την τύχη να μας παραδοθεί το πόρισμα αυτής της έρευνας, το οποίο θα το δώσουμε και τις επόμενες μέρες στη δημοσιότητα. Υπήρξε δηλαδή ένα παραδοτέο από την πλευρά ερευνητών, οι οποίοι έκαναν μια πολύ συστηματική δουλειά, συνεργάστηκαν με τις τρεις ιατρικές επιστημονικές εταιρείες που υπάρχουν, επισκέφθηκαν πάρα πολλά νοσοκομεία, μαιευτικές κλινικές, και του δημόσιου και του ιδιωτικού τομέα, συνεργάστηκαν με πανεπιστημιακούς γιατρούς, με γιατρούς του ΕΣΥ, με ιδιώτες γιατρούς και τα δεδομένα επιβεβαιώνουν ότι υπάρχει πολύ σημαντική απόκλιση στα ποσοστά που παρατηρούνται στη χώρα μας.

Η εικόνα είναι πως στο σύνολο των γεννήσεων το 56,8% γίνεται με καισαρική τομή, εκ των οποίων το 53,8% στο ΕΣΥ και το 58,7% γίνεται στον ιδιωτικό τομέα. Αυτή είναι η πραγματικότητα. Όντως το αποδεκτό όριο από την πλευρά του Παγκόσμιου Οργανισμού Υγείας είναι το 15%. Ο μέσος όρος στην Ευρώπη κυμαίνεται περίπου στο 30%, δηλαδή και σε άλλες ευρωπαϊκές χώρες υπάρχει πρόβλημα, αλλά σε εμάς υπάρχει διπλάσια τάση αυξανόμενη τα τελευταία χρόνια. Νομίζω, λοιπόν, ότι αυτή είναι μια εικόνα η οποία εκθέτει κατά την άποψή μου και την επιστημονική κοινότητα της χώρας μας, εκθέτει και τη χώρα μας, εκθέτει τις επίτοκες γυναίκες στους αυξημένους κινδύνους μιας χειρουργικής πράξης όπως είναι η καισαρική τομή. Επίσης επιβαρύνει σαφέστατα το σύστημα υγείας, διότι υπολογίζεται ότι περίπου το κόστος της καισαρικής τομής είτε ως αποζημίωση με τα κλειστά ενοποιημένα νοσήλια στο σύστημα υγείας είτε ως αμοιβή των γιατρών, είναι περίπου 66% πάνω από τον φυσιολογικό τοκετό και φυσικά επιβαρύνει οικονομικά τους πολίτες.

Άρα θεωρώ ότι όντως είναι ένα πρόβλημα, το οποίο, βεβαίως, είναι πολυπαραγοντικό, έχει σχέση και με την πλευρά των παρόχων, δηλαδή των γιατρών και του συστήματος υγείας αλλά και με την πλευρά των αποδεκτών, δηλαδή των εγκύων γυναικών. Υπάρχει για τους γιατρούς προφανέστατα η προτίμηση στις καισαρικές τομές, επειδή με την καισαρική τομή υπάρχει η δυνατότητα του προγραμματισμένου τοκετού, ο οποίος μπορεί να διευκολύνει καλύτερα τη διευθέτηση του χρόνου, τον προγραμματισμό των περιστατικών κ.λπ.. Είναι χαρακτηριστικό ότι το 70% των καισαρικών γίνονται στο ωράριο από 8.00΄ ως 16.00΄. Αυτό νομίζω ότι είναι πολύ ενδεικτικό.

Επίσης υπάρχει ένα ζήτημα αμυντικής ιατρικής. Υπάρχει δηλαδή ένα αίσθημα ιδιαίτερα στους νέους μαιευτήρες ότι είναι πιο ασφαλής επιλογή η καισαρική τομή, εκθέτει λιγότερο το νεογνό σε κινδύνους και ότι περιορίζει τα πιθανά συμβάματα και τις επιπλοκές του φυσιολογικού τοκετού, για τις οποίες φαίνεται ότι υπάρχει μειωμένη εκπαίδευση αυτή την περίοδο και οι νέοι γιατροί μας αισθάνονται ότι δεν έχουν την εμπειρία να αντιμετωπίσουν ένα σύμβαμα μη αναμενόμενο κατά την εξέλιξη του φυσιολογικού τοκετού και για λόγους, λοιπόν, αμυντικής ιατρικής επειδή έχουν ασκηθεί διώξεις, επειδή έχουν πάει στα δικαστήρια και έχουν καταδικαστεί γιατροί για «malpractice» και η επίκληση ήταν «γιατί δεν επιλέξατε την καισαρική τομή για λόγους ασφαλείας», υπάρχει κι ένα τέτοιο ζήτημα. Προφανώς υπάρχει όμως –και πρέπει να το πούμε αυτό- και το κίνητρο της αυξημένης αμοιβής. Είναι σαφές αυτό. Αυτό αφορά, δυστυχώς, και το δημόσιο σύστημα υγείας μέσα από άτυπες πληρωμές αλλά και τον ιδιωτικό τομέα.

Τώρα από την πλευρά των γυναικών νομίζω ότι υπάρχει η πεποίθηση, μιας -ας το πούμε- πιο ανώδυνης και ασφαλούς εμπειρίας, μέσω της διαδικασίας της καισαρικής.

Υπάρχει η αίσθηση ότι μπορεί η γυναίκα με αυτόν τον τρόπο να επιλέξει τον γιατρό της και το μαιευτήριο, στο οποίο παρακολουθείται μέσω της καισαρικής τομής, κάτι το οποίο, για παράδειγμα, στο δημόσιο σύστημα υγείας με την εναλλαγή στην εφημερία δεν μπορεί ενδεχομένως να διασφαλιστεί. Αυτό παίζει σημαντικό ρόλο για ένα μεγάλο κομμάτι των γυναικών.

Επίσης υπάρχει και ένα αντικειμενικό γεγονός, που οφείλεται στην αύξηση της ηλικίας τεκνοποίησης, στην αύξηση της ιατρικώς υποβοηθούμενης αναπαραγωγής, των πολύδυμων κυήσεων, των κυήσεων που θεωρούνται πολύτιμες –κακώς κατά την άποψή μου γιατί όλες οι κυήσεις είναι πολύτιμες- διότι είναι γυναίκες οι οποίες, πραγματικά, με πολύ μεγάλη δυσκολία καταφέρνουν να τεκνοποιήσουν και θεωρούν ότι η καισαρική είναι μια πιο ασφαλής επιλογή, για να φέρουν στον κόσμο ένα υγιές παιδάκι.

Νομίζω, λοιπόν, ότι υπάρχει σίγουρα και ένα έλλειμμα πληροφόρησης για τους κινδύνους της καισαρικής και για τα ωφελήματα του φυσιολογικού τοκετού. Θεωρείται και από τους γιατρούς και από την κοινωνία μια πιο «βολική» -επιτρέψτε μου τον όρο- επιλογή.

Άρα αυτό που χρειάζεται κατά την άποψή μας, είναι να παρέμβουμε σε όλους αυτούς τους συντελεστές. Χρειάζεται ένα νέο κανονιστικό πλαίσιο. Εμείς με αφορμή αυτή την έκθεση του ΠΟΥ και το πόρισμά του, θα προκαλέσουμε μια καμπάνια ενημέρωσης ευρύτερα της κοινωνίας, θα προκαλέσουμε συζητήσεις, θα ζητήσουμε από το Κεντρικό Συμβούλιο Υγείας να μας δώσει ένα πλαίσιο κατευθυντήριων οδηγιών, πρωτοκόλλων, για τη διαδικασία και της περιγεννητικής φροντίδας και του ίδιου του τοκετού και των επιπλοκών του και των επιλογών που πρέπει να γίνονται κατά τη διάρκεια της εγκυμοσύνης.

Επίσης νομίζω ότι αυτό που πρέπει να κάνουμε ,είναι να επιβάλλουμε να υπάρχει μια διαδικασία αιτιολόγησης για τις περιπτώσεις τουλάχιστον των τμημάτων των κλινικών, ιδιωτικών κλινικών και δημόσιων μονάδων που έχουν ένα υπερβολικά αυξημένο ποσοστό καισαρικών. Πρέπει, λοιπόν, να τεκμηριώνεται επιστημονικά με βάση τις διεθνείς κατευθυντήριες οδηγίες και τα guidelines που ισχύουν σε όλες τις χώρες, για να επιβεβαιώνεται η ανάγκη προσφυγής σ’ αυτή τη μέθοδο.

Πιστεύω, λοιπόν, ότι χρειάζεται περισσότερος έλεγχος. Αυτή είναι η ευθύνη της πολιτείας. Προφανώς χρειάζεται και αλλαγή κουλτούρας και στους υγειονομικούς, στους μαιευτήρες, αλλά και στην κοινωνία. Η προσπάθεια που θα κάνουμε από εδώ και πέρα, θα είναι σε συνεργασία με την επιστημονική κοινότητα, με ενημέρωση της κοινωνίας, για να πετύχουμε καλύτερες επιδόσεις της χώρας μας και μια βελτίωση αυτής της πραγματικότητας.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κύριο Υπουργό.

Κύριε Δημαρά, έχετε τον λόγο για τη δευτερολογία σας.

**ΓΕΩΡΓΙΟΣ ΔΗΜΑΡΑΣ:** Κύριε Υπουργέ, σας τιμά το γεγονός ότι όχι μόνο παραδεχθήκατε την αλήθεια, το τι συμβαίνει στη χώρα μας, αλλά την αναδείξατε ακόμα περισσότερο, πέρα από τα στοιχεία που έθεσα εγώ με την ερώτησή μου.

Στη χώρα μας πολλά πράγματα ξέφυγαν από την κανονικότητα. Φθάσαμε σε ανορθολογισμούς και παθογένειες, φθάσαμε το φυσικό να γίνεται αφύσικο.

Θα σας πω την εμπειρία μου, για να την ακούσει και ο ελληνικός λαός, από ένα πολύ μικρό χωριό από το οποίο κατάγομαι, όπου μία πρακτική μαμή για τριάντα πέντε με σαράντα χρόνια ξεγεννούσε όλα τα παιδιά του χωριού μεταξύ των οποίων και εμένα. Έξι παιδιά είχε η οικογένειά μου. Όλα η ίδια η πρακτική μαμή τα ξεγέννησε, η οποία δεν είχε πάει ούτε στο δημοτικό σχολείο. Στα τριακόσια και πλέον παιδιά δεν είχε καμμιά αστοχία. Δηλαδή θνησιμότητα 0%. Αυτή η πρακτική, χωρίς μέσα εκείνη την εποχή, σε ένα χωριό.

Το φυσιολογικό, δηλαδή, να γεννούν οι γυναίκες φυσιολογικά, όπως η φύση τις έταξε, εμείς με την αναπτυγμένη επιστήμη, τα αναπτυγμένα τεχνικά μέσα, τα φάρμακα, το κάναμε αφύσικο και φθάσαμε στη χώρα μας σε ποσοστό πάνω από 50% τα παιδιά να γεννιούνται με καισαρικές τομές.

Τώρα, λοιπόν, ήρθε η ώρα κάποια πράγματα να μπουν στη θέση τους. Ο ελληνικός λαός, κύριε Υπουργέ, περιμένει από την σημερινή Κυβέρνηση να αλλάξει πράγματα. Και εγώ από τη δική μου μεριά, ως Βουλευτής που στηρίζω αυτή την Κυβέρνηση σας λέω: Τολμήστε.

Τολμήστε για το καλό του λαού, για το καλό του δημοσίου συμφέροντος. Αυτά που δεν έκαναν οι άλλοι και μπέρδεψαν αυτές τις παθογένειες είναι η ώρα να τα διορθώσετε. Επομένως, όλα αυτά που είπατε πρέπει να γίνουν σύντομα. Να γίνει ενημέρωση των πολιτών, αλλά κυρίως θα πρέπει να ληφθούν και διοικητικά μέτρα, να τεθούν κανόνες και να επιστρέψουμε στην κανονικότητα και σε αυτόν τον τομέα, όπως και σε άλλους τομείς της κοινωνικής και οικονομικής ζωής αυτού του τόπου.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δημαρά.

Τον λόγο έχει ο Υπουργός Υγείας ο κ. Ξανθός για τη δευτερολογία του.

**ΑΝΔΡΕΑΣ ΞΑΝΘΟΣ (Υπουργός Υγείας):** Νομίζω ότι όντως είναι πολύ εύστοχη η επισήμανση του κ. Δημαρά ότι υπάρχει μια τάση ιατρικοποίησης φυσιολογικών διαδικασιών της ανθρώπινης ζωής αλλά και της διαδικασίας του θανάτου. Αυτό είναι αλήθεια. Είναι, όμως, πια πολύ εδραιωμένο στην κοινωνική συνείδηση αυτό και δεν μπορούμε προφανώς να αναπολούμε περιόδους, όπου δεν υπήρχαν εξειδικευμένοι επιστήμονες, επαγγελματίες υγείας, υπηρεσίες, υποδομές.

Νομίζω ότι αυτό που πρέπει να κάνουμε, είναι στο σύνθετο περιβάλλον, στις νέες, ας πούμε, ανάγκες που έχουν δημιουργηθεί και στις νέες δυνατότητες που προσφέρει η επιστήμη να θέσουμε, όπως σωστά είπατε, τα όρια και τα πλαίσια, έτσι ώστε να μη γίνεται κατάχρηση, να γίνεται ορθολογική χρήση των πόρων που διαθέτει το σύστημα υγείας. Αυτό που πρέπει να πρυτανεύει πάντα, είναι το συμφέρον του πολίτη, του ασθενή, η δημόσια υγεία, η υγεία συνολικά και όχι φυσικά η διευκόλυνση των επαγγελματιών υγείας ή πολύ περισσότερο το οικονομικό όφελος.

Νομίζω, λοιπόν, ότι υπάρχει πολύ μεγάλο πεδίο δραστηριοποίησης σε αυτόν τον τομέα. Τώρα ξεκινάμε. Η αλήθεια είναι ότι η καθημερινότητα του συστήματος υγείας και οι δυσκολίες, δεν μας επιτρέπουν πολλές φορές να ασχολούμαστε και να παρεμβαίνουμε σε τόσο σύνθετα θέματα. Νομίζω, όμως, ότι τώρα έχει ξεκινήσει η διαδικασία, είμαστε σε πολύ καλό επίπεδο συνεργασίας με τον Παγκόσμιο Οργανισμό Υγείας στην Ελλάδα. Αυτό που χρειάζεται είναι, όπως είπα πριν, ένα πλαίσιο κατευθυντήριων οδηγιών. Αυτό θα μας το δώσει η επιστημονική κοινότητα, δεν μπορεί να το παράξει από μόνο του το Υπουργείο, το αρμόδιο όργανο, το ΚΕΣΥ. Έχουμε δει ότι όπου εφαρμόζονται αυτά τα κριτήρια -για παράδειγμα κοίταζα τα δεδομένα στο «Αλεξάνδρας» που διάβασα από την έκθεση ότι είναι ένα νοσοκομείο που έχει κλινικές κατευθυντήριες οδηγίες- εκεί είναι 10% κάτω το ποσοστό.

Όπου υπάρχει, λοιπόν, επιστημονική εμπειρία, όπου υπάρχει η έμφαση στην τεκμηριωμένη φροντίδα, όπου υπάρχουν κανόνες που τηρούνται, εκεί τα ποσοστά είναι σαφώς καλύτερα, πάλι βεβαίως παραπάνω αλλά σαφώς καλύτερα.

Και νομίζω ότι εκτός από αυτές τις παρεμβάσεις ευαισθητοποίησης και της ενημέρωσης χρειάζονται και αντικίνητρα. Ένα πλέγμα αντικινήτρων τα οποία θα εμποδίζουν την κατάχρηση αυτών των μεθόδων που αποδεδειγμένα με βάση τα στοιχεία της Διεθνούς Επιστημονικής Κοινότητας δεν είναι αποδεκτά ως ποσοστό στο σύνολο των γεννήσεων.

Όλα αυτά είναι αντικείμενο επεξεργασίας από την πλευρά του Υπουργείου. Νομίζω ότι η παρέμβαση αυτή του ΠΟΥ μας δίνει ορισμένες κατευθύνσεις πολιτικής, τις οποίες θα επεξεργαστούμε σε συνεργασία και με τον ΕΟΠΥΥ και νομίζω ότι σιγά-σιγά μπορούμε να προσβλέπουμε σε μια πιο βελτιωμένη εικόνα και σε αυτόν τον τομέα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ, κύριε Υπουργέ.

**ΓΕΩΡΓΙΟΣ ΔΗΜΑΡΑΣ:** Επαναλαμβάνω, να τολμήσετε, κύριε Υπουργέ.

**ΠΡΟΕΔΡΕΥΩΝ (Αναστάσιος Κουράκης):** Θα τολμήσουμε. Νομίζω ότι είμαστε καταδικασμένοι να τολμήσουμε, γιατί το πράγμα έχει πάρει φοβερές διαστάσεις, κύριε Δημαρά. Νομίζω ότι ο Υπουργός το τοποθέτησε στο σωστό πλαίσιο.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, έχουν διανεμηθεί τα Πρακτικά των συνεδριάσεων της Παρασκευής 13 Ιανουαρίου 2017, της Δευτέρας 16 Ιανουαρίου 2017, της Τετάρτης 18 Ιανουαρίου 2017, της Πέμπτης 19 Ιανουαρίου 2017, της Παρασκευής 20 Ιανουαρίου 2017 και της Δευτέρας 23 Ιανουαρίου 2017 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Συνεπώς τα Πρακτικά της Παρασκευής 13 Ιανουαρίου 2017, της Δευτέρας 16 Ιανουαρίου 2017, της Τετάρτης 18 Ιανουαρίου 2017, της Πέμπτης 19 Ιανουαρίου 2017, της Παρασκευής 20 Ιανουαρίου 2017 και στης Δευτέρας 23 Ιανουαρίου 2017 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αναστάσιος Κουράκης):** Με τη συναίνεση του Σώματος και ώρα 19.46΄ λύεται η συνεδρίαση για αύριο, ημέρα Τρίτη 14 Μαρτίου 2017 και ώρα 18.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**